Premis simpan iguana, kera diserbu di Cyberjaya
Oleh AMREE AHMAD

2 Oktober 2021, 2:28 pm
PUTRAJAYA – Sebuah premis persendirian yang terletak di Cyberjaya dekat sini diserbu kerana menyimpan sejumlah haiwan liar tanpa memiliki lesen sah baru-baru ini.
Menurut kenyataan ibu pejabat Jabatan Perlindungan Hidupan Liar dan Taman Negara (Perhilitan), kejayaan itu hasil usaha Operasi Bersepadu Khazanah (OBK) dengan kerjasama Pasukan Gerakan Am Polis Diraja Malaysia (PDRM) dan seorang lelaki ditahan melalui serbuan mengejut itu.
Premis tersebut didapati mempunyai dua ekor unggas kakak tua jenis African Grey dan nuri Rose-ringed Parakeet selain seekor iguana atau sesumpah gergasi dan juga seekor kera.
“Kesemua hidupan liar yang dirampas itu telah dibawa ke Ibu Pejabat Polis Daerah Sepang, Selangor dan satu laporan polis dibuat mengenai serbuan daripada OBK tersebut,” katanya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penjenayah curi motosikal awal pagi dirakam CCTV
Oleh ISKANDAR SHAH MOHAMED

2 Oktober 2021, 3:06 pm
KUALA SELANGOR – Perbuatan seorang penjenayah mencuri motosikal di sebuah rumah di Kampung Sungai Gulang-Gulang, Tanjong Karang di sini, terbongkar apabila dirakam televisyen litar tertutup (CCTV), semalam.
Rakaman yang tular di media sosial itu memaparkan tindakan berani suspek memasuki halaman rumah berkenaan pukul 2.13 pagi.
Mangsa, Muhammad Rafiq Rahimi Rosli, 24, berkata, kejadian itu disedari bapanya yang bangun untuk menunaikan solat Subuh, kira-kira pukul 6 pagi.
“Apabila keluar, dia (bapa) terkejut melihat motosikal Honda EX5 kesayangannya yang berada di hadapan rumah sudah hilang.
“Kami kemudian melihat rakaman CCTV dan mendapati perbuatan itu dilakukan seorang lelaki,” katanya kepada Kosmo, hari ini.
Menurutnya, dia terkilan kerana motosikal itu mempunyai banyak nilai sentimental sejak dibeli bapanya pada 1997.

Sementara itu, Ketua Polis Daerah Kuala Selangor, Superintendan Ramli Kasa ketika dihubungi mengesahkan menerima laporan itu dan usaha mengesan suspek terlibat sedang dijalankan pihaknya. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Azalina dilantik Penasihat Khas PM
Oleh LUQMAN RIDHWAN MOHAMED NOR

2 Oktober 2021, 2:41 pm
PUTRAJAYA – Ahli Parlimen Pengerang, Datuk Seri Azalina Othman Said dilantik sebagai Penasihat Khas (Undang-undang dan Hak Asasi) kepada Perdana Menteri.
Menerusi satu hantaran di Facebook, beliau mengucapkan terima kasih kepada Datuk Seri Ismail Sabri Yaakob atas kepercayaan yang diberi tersebut.
“Insya-Allah dengan kudrat yang ada saya akan lakukan yang terbaik demi negara,” katanya dalam hantaran tersebut hari ini.
Beliau yang merupakan bekas Timbalan Speaker Dewan Rakyat itu dipercayai telah menerima surat pelantikan berkenaan daripada Ismail Sabri pada Khamis lalu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


SOP Pulau Pangkor siap minggu hadapan
Oleh ASLIZA MUSA

2 Oktober 2021, 2:24 pm
IPOH – Prosedur operasi standard (SOP) untuk gelembung pelancongan ke Pulau Pangkor dalam peringkat penyediaan dan dijangka siap minggu hadapan.
Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohamed Radzi berkata, draf tersebut akan diserahkan kepada Kementerian Pelancongan, Seni dan Budaya (Motac) untuk disemak.
“Kita telah pun melaksanakan mesyuarat sekretariat penyelarasan untuk SOP Pulau Pangkor dan ia dalam peringkat penyediaan.
“Sebarang keputusan tertakluk kepada kelulusan Majlis Keselamatan Negara (MKN) dan Motac,” katanya kepada pemberita selepas menghadiri program derma darah anjuran Persatuan Pelancongan Perak (PTA) di Hospital Pakar Komuniti Perak (PCSH) di sini hari ini.
Mengulas lanjut beliau berkata, kerajaan negeri juga optimis dengan sasaran asal untuk Pulau Pangkor dibuka selewat-lewatnya pada 1 November depan.
“Gelembung atau pun tidak, jika perjalanan rentas negeri dibenarkan, maka kita akan buka semula Pulau Pangkor kepada pengunjung,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bayi Shahrul Shiro kembali senyum, selamat jalani pembedahan buah pinggang
Oleh MOHAMMAD SHAHEMY AZMI

2 Oktober 2021, 2:28 pm
PETALING JAYA – Anak kedua pelawak dan pelakon Shahrol Shiro, Ismail Rifqi yang kini berusia lapan bulan selamat menjalani pembedahan buah pinggang di salah sebuah pusat perubatan swasta di Selangor, semalam.
Perkara itu dimaklumkan sendiri isterinya, Nor Farhanah Shamimi atau Anna menerusi satu hantaran yang dimuat naik dalam Instagram miliknya.
“Alhamdulillah, alhamdulillah, alhamdulillah. Terima Kasih Ya Allah kerana telah mendengar doa hamba-hambamu. Alhamdulillah pembedahan Ismail berjalan dengan lancar dan Ismail akan terus ke wad.
“Terima kasih pada semua yang telah mendoakan urusan Ismail. Terima kasih pada yang tidak henti-henti memberikan kata-kata semangat. Hanya Allah SWT sahaja yang mampu membalas jasa baik kalian,” tulis Anna.
Dalan hantaran itu juga, Anna turut berkongsi beberapa keping foto anaknya selepas selesai menjalani pembedahan buah pinggang.
Menerusi InstaStory Anna, dia turut berkongsi foto anaknya berada dalam keadaan tersenyum.

“Terima kasih semua yang mendoakan kesihatan Ismail. Tengok tu dah boleh makan kemudian dah senyum,” katanya.
Terdahulu Kosmo! pada 9 September lalu melaporkan bayi tersebut menghidap penyakit buah pinggang tahap kronik.
Lebih sayu bayi lelaki itu hidup bergantung kepada hanya satu buah pinggang yang sudah mengalami kerosakan manakala satu lagi buah pinggangnya langsung tidak berfungsi dengan sepenuhnya.
Menurut Anna, Ismail memerlukan rawatan segera kerana buah pinggangnya sudah membengkak. Selain Ismail Rifqi, Shahrol Shiro dan Anna yang bernikah pada 18 Mac 2016 turut mempunyai seorang lagi anak lelaki, Iskandar Rizqi, 4.
Shahrol atau nama sebenarnya Shahrol Azizie Azmi turut mempunyai seorang anak lelaki, Muhd. Adam Danish hasil perkahwinan pertamanya. – K! ONLINE


Kongsi lambakan hadiah, netizen kata Fazura beruntung
Oleh MOHAMMAD SHAHEMY AZMI

2 Oktober 2021, 3:00 pm
PETALING JAYA – Perkongsian longgokan hadiah yang diterima pelakon, penyanyi dan juga usahawan, Nur Fazura yang diterima ketika sambutan hari jadinya yang ke-38 pada 27 September lalu menarik perhatian netizen apabila menyifatkan selebriti itu sebagai seorang wanita beruntung.
Menerusi satu hantaran yang dimuat naik Fazura dalam Instagram miliknya semalam, isteri kepada pelakon Fattah Amin itu berkongsi timbunan hadiah yang diterimanya dari pelbagai pihak beserta ucapan syukur dan terima kasih.
“Syukur alhamdulillah Ya Allah. Terima kasih buat semua yang sangat murah hati dan penuh kasih sayang kirimkan hadiah sempena hari jadi saya.
“Ini (hadiah) bukan disebabkan faktor harga atau saiz tetapi tanda ingatan ini cukup bermakna buat saya. Daripada sebesar dan semahal bungkusan, sehinggalah seulas coklat, saya ingin mengucapkan terima kasih,” katanya terharu.
Dalam pada itu, pelakon filem Dendam Pontianak itu turut menzahirkan doa kepada individu yang telah memberikannya hadiah supaya sentiasa dimurahkan rezeki yang melimpah ruah.
“Semoga Allah SWT melimpahkan kurniaan rezeki yang bertambah lagi buat semua dan semoga dilipat gandakan lagi setiap kebaikan yang saya terima dari setiap segi dan cara buat anda semua. Saya sangat sayang anda semua,” ucapnya.

Menjengah dalam ruangan komen, rata-rata pengikutnya dalam Instagram turut berkongsi rasa gembira dan meyifatkan Fazura sebagai seorang wanita yang bertuah kerana disayangi ramai.
“Bertuahnya jadi seorang Fazura. Alhamdulillah,” kata seorang pengikutnya.
“Orang baik ramai yang sayang,” kata seorang lagi netizen.
“Awak berhak dapat semua ini (hadiah yang banyak) kerana kebaikan hati awak. Selamat hari jadi Fazura dari peminat setia awak,” komen seorang peminatnya.
Sekadar info, Fazura dan Fattah mendirikan rumah tangga pada 27 November 2017 dan dikurniakan cahaya mata perempuan, Nur Fatima Aisya yang kini berusia 11 bulan. – K! ONLINE


Dua Orang Asli positif Covid-19 naik helikopter ke hospital
Oleh AIMUNI TUAN LAH

2 Oktober 2021, 1:59 pm
GUA MUSANG – Unit Udara Jabatan Bomba dan Penyelamat Malaysia (JBPM) mengadakan penerbangan Medical Evacuation (Medevac) membawa seorang wanita mengandung dan warga emas Orang Asli yang positif Covid-19 di Kampung Chekrok dan Pos Simpor di sini semalam.
Bagi operasi pertama, Salina Angah, 31, yang sarat mengandung sembilan bulan hendak bersalin pada mulanya telah disahkan positif Covid-19 selepas menjalani saringan oleh petugas kesihatan di Balai Bomba dan Penyelamat Gua Musang.
Operasi kedua kedua pula melibatkan seorang lagi lelaki Orang Asli, Alug Pedik, 82, dari Kampung Chekrok yang telah disahkan positif Covid-19.
Pegawai Perhubungan Awam Unit Udara JBPM Pangkalan Wilayah Tengah Subang, Selangor, Penolong Penguasa Bomba, Mohd. Farhan Marzuki berkata, bagi kes pertama, penerbangan terbabit menggunakan pesawat Agusta Westland 189 berlepas dari Pangkalan Subang pada pukul 11.10 pagi dan tiba di Pos Simpor pada pukul 12.10 petang.
Bagi penerbangan kedua, ia dilakukan pada pukul 1.30 petang untuk mengambil Alug pada hari yang sama.
Ujarnya, kedua-dua penerbangan mendarat di pekarangan Balai Bomba dan Penyelamat Gua Musang sebelum kedua-dua pesakit dibawa ke Hospital Gua Musang menggunakan jentera bomba.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PTPTN ajak ibu bapa jadi hero amalan menabung
Oleh SITI AMINAH MOHD YUSOF

2 Oktober 2021, 1:39 pm
PETALING JAYA – Ibu bapa yang bijak menabung boleh dianggap sebagai hero dalam konteks perancangan kewangan sekali gus menjadi contoh ikutan kepada anak-anak.
Menyedari hakikat itu, Perbadanan Tabung Pendidikan Tinggi Nasional (PTPTN) melancarkan program Bulan Menabung SSPN 2021 (BMS) sempena Hari Tabungan Sedunia yang disambut pada 31 Oktober setiap tahun.
Menariknya, BMS 2021 membawakan tema baharu iaitu Galaksi dengan tagline Jom Jadi Superhero untuk mengajak ibu bapa menjadi hero kepada anak-anak menerusi amalan menabung agar mereka dapat melanjutkan pengajian tanpa berdepan masalah kewangan.
Pengerusinya, Datuk Wan Saiful Wan Jan, berkata BMS telah diperkenalkan sejak 2018 dalam usaha menjadikan produk Simpan SSPN sebagai pilihan tabungan utama masyarakat di samping menikmati keistimewaan yang disediakan.
“Program seumpama ini dilihat mampu menyampaikan maklumat dan memberi pendedahan mengenai perancangan kewangan serta memupuk amalan menabung dalam kalangan ibu bapa dan anak-anak.
“Meskipun dunia dan negara masih dilanda pandemik Covid-19 ia bukan alasan untuk kita tidak menyemai semangat menabung selain kita wajar menggunakan kemudahan platform digital untuk merangka pelbagai inisiatif penabungan,” katanya pada pelancaran BMS 2021 secara maya hari ini.

Menurutnya, BMS 2021 yang diadakan sepanjang Oktober menyediakan pelbagai program untuk ibu bapa dan anak-anak antaranya Sembang Santai BMS 2021, Forum Cakna Kewangan, Detik Indah Bersama Si Manja selain program berbentuk pertandingan seperti Fotografi Simpan SSPN serta Simpan SSPN Got Talent.
PTPTN turut mengadakan program khas PTPTN Prihatin yang merupakan program tanggungjawab sosial korporat melalui sumbangan zakat PTPTN berjumlah lebih RM500,000 dengan kerjasama pusat Zakat Negeri dan agensi kerajaan.
Lebih 5,000 penerima daripada golongan asnaf akan menerima sumbangan tunai berbentuk akaun Simpan SSPN Prime bertujuan memastikan golongan itu turut sama menikmati manfaat penabungan melalui Simpan SSPN dan memastikan masa depan pendidikan mereka lebih terjamin.
Dalam pada itu, PTPTN turut memperkenalkan Tabung Impian dengan tujuh karakter seperti angkasawan, bomba, jurutera, doktor, tentera, hakim dan juruterbang sebagai daya tarikan kepada masyarakat.
PTPTN menyasar jumlah simpanan sebanyak RM1.8 billion dengan 400,000 akaun baharu pada tahun ini dengan rekod sehingga Ogos 2021 telah menyaksikan pancapaian sebanyak 253,818 akaun baharu dengan jumlah deposit mencecah RM1.57 bilion. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gara-gara tayang badan, Nam Ron diganggu lelaki gay
Oleh MOHAMMAD SHAHEMY AZMI

2 Oktober 2021, 1:06 pm
PETALING JAYA – Pelakon verstail, Nam Ron mendedahkan gara-gara memuat naik foto dirinya tidak memakai baju dalam laman sosial baru-baru ini, dia telah diganggu seorang lelaki yang menyukai golongan sejenis.
Menerusi ciapan yang ditulis dalam Twitter miliknya, Nam Ron atau nama sebenarnya Shahili Abdan, 52, berkata, dia telah menerima mesej (DM) berunsur gangguan seksual daripada seorang lelaki menerusi Instagram.
“Baru dapat gangguan seksual di DM oleh pemilik akaun yang mana profile description (keterangan peribadi) mengatakan ‘I like old man age 40++’ (saya suka lelaki tua berusia lebih 40 tahun).
“Saya yakin semuanya ada kaitan dengan foto separuh bogel saya semalam (kelmarin),” ujarnya.
Ujar pelakon yang juga bergelar pengarah itu lagi, dia terkejut apabila semakan ke atas akaun individu tersebut mendapati terdapat banyak kandungan lucah dalam media sosial lelaki itu.
“Bila saya pergi ke akaunnya, saya dapati banyak gambar lelaki tua tayang ‘anu’ (kemaluan). Melayu pun ada. Tolong jangan minta saya kongsi pautan. Tak sanggup!” kata Nam Ron.

Terdahulu,Nam Rom mengejutkan peminat apabila menayang badan demi meraih sejuta pengikut dalam akaun Instagramnya.
Aktor itu dipercayai memuat naik gambar berkenaan sebagai sindiran sinikal terhadap trend stesen televisyen yang memilih pelakon berdasarkan jumlah pengikut media sosial berbanding bakat lakonan.
Sebelum ini, isu yang sama pernah dibangkitkan oleh rakannya yang juga seorang pelakon berkaliber, Amerul Affendi pada tahun lalu.
Amerul meluahkan kekesalan apabila menyedari stesen televisyen tidak mahu mengambilnya berlakon selagi pengikut media sosial tidak mencecah angka 500,000 orang. – K! ONLINE


LKIM perkenal jualan ikan segar, beku atas talian
Oleh WAT KAMAL ABAS

2 Oktober 2021, 1:49 pm
BUKIT GANTANG – Satu platform jualan ikan segar dan sejuk beku secara atas talian akan dilaksanakan Lembaga Kemajuan Ikan Malaysia (LKIM) mulai tahun depan dalam usaha menangani monopoli orang tengah.
Usaha itu akan dijayakan bersama Persatuan Nelayan Kawasan (PNK) yang punya kemampuan untuk melaksanakan pengedaran ikan segar.
Pengerusi LKIM, Datuk Syed Abu Hussin Hafiz Syed Abdul Fasal berkata, jualan secara atas talian akan membantu meningkatkan pendapatan nelayan dengan menjual terus kepada pengguna.
“Permintaan terhadap ikan segar dan sejuk beku meningkat, terutamanya pengguna di kawasan bandar.
“Kita mempunyai 87 PNK yang boleh melaksanakan jualan ikan segar menerusi kaedah ini,” katanya pada Program Penyerahan Bantuan Input Tanaman Kontan kepada PNK Sungai Tinggi di Kampung Permatang Raja dekat sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lagi 4 peratus sebelum rentas negeri
Oleh NABIL AIMAN NOR AZWAN

2 Oktober 2021, 2:06 pm
PETALING JAYA – Kadar vaksinasi negara terus menunjukkan peningkatan dengan 86.8 peratus populasi dewasa telah melengkapkan dua dos vaksin.
Menerusi perkongsian di Twitternya, Menteri Kesihatan, Khairy Jamaluddin menjelaskan, hanya empat peratus lagi diperlukan bagi menarik semula larangan rentas negeri
“Dengan lebih banyak kelonggaran yang diberikan, pastinya aktiviti berkumpulan akan dilakukan. Sehubungan itu, setiap rakyat Malaysia perlu bertanggungjawab terhadap tindakan masing-masing.
“Mereka yang mengalami simptom perlu segera mendapat dan melakukan ujian saringan melalui kit kendiri. Sekiranya didapati positif, segera lakukan proses isolasi,” katanya hari ini di Twitter.
Susulan daripada perkongsian itu, orang ramai berasa teruja dan mengucapkan jutaan terima kasih buat Khairy Jamaluddin kerana berusaha sedaya upaya untuk memastikan perjalanan rentas negeri dibenarkan.
“Terima kasih Yb kerana sedaya upaya membenarkan kami balik ke kampung, saya harap orang ramai terus menjaga SOP dan kebersihan agar kes Covid-19 tak naik,” kata @Amirulsofi.

“Saya harap kes Covid-19 terus menurun dan kadar vaksinasi semakin meningkat, dah lama tak balik kampung nak jumpa mak ayah, terima kasih KJ sebab bantu kami nak balik kampung,” jelas @Syedshafiqq.
“Alhamdulillah, semoga kita semua terus ada rasa tanggungjawab untuk menjaga SOP dan saya harap orang ramai pergi mengambil vaksin, tolong jangan percaya apa yang antivaksin cakap tentang vaksin,” ujar @Sojakhassan.
Setakat 1 Oktober 2021, kadar lengkap vaksinasi dalam negara bagi populasi dewasa sudah mencapai 86.8 peratus manakala 94.2 peratus sudah menerima sekurang-kurangnya satu dos suntikan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Everton enggan dibuai rasa selesa
Oleh KOSMO!

2 Oktober 2021, 12:30 pm
LONDON – Pemain tengah Everton, Abdoulaye Doucoure menuntut rakan sepasukannya tidak terus dibuai mimpi dan selesa dengan keputusan yang diperoleh sebaliknya terus bekerja keras ketika berdepan Manchester United malam ini.
Selepas enam perlawanan, skuad kendalian Rafa Benitez kini menduduki tangga kelima saingan Liga Perdana England (EPL) dengan 13 mata dan hanya ketinggalan satu mata dengan Liverpool yang berada di puncak liga.
Justeru, Doucoure berharap skuad The Toffees terus mencatat kemenangan meskipun terpaksa menempuh dua perlawanan mencabar ketika berdepan United dan juga West Ham.
“Bagi saya, ia adalah permulaan yang baik bagi pasukan selepas berada di tangga kelima terbaik. Bagaimanapun, minggu ini kami berdepan tugas sukar apabila akan berdepan United.
“Apa pun kemenangan 2-0 ke atas Norwich minggu lalu memberi semangat tambahan kepada kami dan perbaiki kesilapan sebelum ini.
“Apa yang saya lihat, kami bermain dengan baik sebagai satu pasukan ketika menewaskan Norwich. Perkara paling penting adalah kami berjaya meraih tiga mata penuh.

“Pasukan tak boleh lalai dengan keputusan ini kerana ia baru peringkat permulaan dan kami harus bekerja keras untuk mendapatkan hasil terbaik pada setiap perlawanan,” katanya.
Satu-satunya kekalahan Everton dalam saingan EPL adalah ketika tewas 0-3 terhadap Aston Villa. – AGENSI


Gaya natural, moden tonjol ruang lebih kemas
Oleh KHAIRIYAH HANAFI

2 Oktober 2021, 12:00 pm
BAGI menjadikan sesuatu kediaman itu selari dengan konsep rumahku syurgaku, ramai pemilik kediaman sanggup berhabis wang dalam menghias indah rumah yang dihuni mereka.
Mana tidaknya, kediaman biasanya sering diumpamakan sebagai cermin diri bagi individu. Tidak kiralah sama ada besar atau kecil sesebuah kediaman, ia perlu dihias kemas dan bersih untuk keselesaan seisi keluarga.
Mengambil pandang mahligai yang dihuni bersama suami tercinta, Hajar Ahmad Bustaman, 34, yang merupakan tenaga pengajar di Universiti Islam Antarabangsa Sultan Abdul Halim Mu’adzam Shah (UniSHAMS), Kedah mengatur hias kediaman tersebut mengikut cita rasa mereka berdua.
Bukan hanya sebagai identiti diri, bagi wanita ini, dekorasi juga mampu menambah nilai keyakinan diri individu.
Konsep mid century modern dipilih kerana Hajar sukakan dekorasi yang natural, moden dan ringkas.
Mengetengahkan konsep mid century modern pada kediaman rumah berkembar miliknya di Kedah, Hajar memilih dekorasi tersebut kerana ia begitu dekat dengan jiwanya yang sukakan gaya natural, moden dan minimalis.
“Pada mulanya saya lebih tertumpu kepada konsep minimalis, tetapi kerana ingin menambahkan seri rumah, saya memilih konsep mid century modern.

“Bagi saya, aspek utama yang diketengahkan adalah ringkas, mempunyai kelainan dan ada nilai estetika tersendiri,” katanya.
Mendiami kediaman berkeluasan kira-kira 120 meter persegi itu, keseluruhan tata hias yang dilakukan tampak begitu teliti berdasarkan
koordinasi warna dan susun atur perabot yang dilakukan.
Padanan warna kayu dan putih menjadikan ruang di dalam kediaman terutamanya dapur lebih kemas.
Menggunakan rona-rona natural seperti putih dan kayu untuk mewarnai segenap penjuru ruang, palitan warna yang menyeimbangi keseluruhan ruang itu berjaya membuatkan kediaman tersebut tampak begitu seragam dan mempunyai aura tersendiri.
Bukan sekadar dinding, perabotperabot yang menghiasi kediaman tersebut juga menggunakan rona putih dan kayu, selain berpotongan
sederhana.
Biarpun begitu, pemilik kediaman ini bagaimanapun bijak menyuai padan konsep yang diketengahkan bagi mengelakkan ruang kelihatan mendatar.
Sebagai contoh, penggunaan poko-kpokok hidup dan sedikit rona coklat yang diletakkan pada segenap penjuru kediaman.
Secara tidak langsung, selingan aksesori itu bukan sahaja berjaya menaikkan seri kediaman, tetapi juga menonjolkan lagi sisi hidup dan segar ruang tersebut.
Rona hijau pada pokokpokok hidup diletakkan bagi mewujudkan suasana segar.
“Warna-warna yang digunakan merupakan warna kegemaran saya.
“Bagi saya kesemua warna ini mampu membuatkan kediaman kelihatan lebih luas dan tenang.
“Bagaimanapun, saya turut menambah warna hijau semula jadi daripada pokok-pokok hidup untuk memberikan kesegaran dalam kediaman ini,” tambahnya.
Kongsinya lagi, dia mengambil masa selama setahun untuk menghias kediaman tersebut kerana dilakukan secara berperingkat, selain beberapa bahagian ditukang sendiri oleh suaminya.
“Selain minat, inspirasi dekorasi juga datang daripada hasil bahan bacaan di internet seperti Pinterest.
“Ia juga merupakan hasil dorongan dan didikan ibu bapa yang begitu menitikberatkan kekemasan serta kebersihan rumah sejak kecil,” tuturnya.


Saluran YouTube Nabila Razali sudah kembali
Oleh NUR EMIRA SAIZALI

2 Oktober 2021, 1:30 pm
PETALING JAYA – Penyanyi dan pelakon Nabila Razali melahirkan rasa bersyukur selepas saluran YouTubenya yang digodam dua minggu lalu akhirnya berjaya diperoleh semula.
Berita gembira tersebut dikongsi Nabila atau nama sebenarnya Nur Nabila Mohd Razali menerusi InstaStorynya malam tadi.
Dalam video tersebut, Nabila turut menjerit kegembiraan ketika melihat saluran YouTubenya, Nabila Razali Entertaiment sudah kembali.
“Sudah dapat semula! Ya Allah Ya Tuhanku! Jumlah tontonan video muzik rasmi Peluang Kedua masih sama iaitu 34.4 juta.
“Namun, jumlah pengikut sudah berkurangan menjadi 359,000 daripada 390,000 sebelum ini,” kata penyanyi berusia 29 tahun itu.
Dalam pada itu, walaupun jumlah pengikutnya menunjukkan angka penurunan, dia tetap bersyukur dan percaya semuanya akan bertambah semula seperti sebelum ini.

“Tidak mengapalah, sekurang-kurangnya saya sudah dapatkannya kembali.
“Jumlah tontonan masih sama. Angka pengikut itu tidak mengapa, kita boleh dapat semula. Terima kasih, ini semua berkat anda semua,” katanya lagi.
TANGKAP layar saluran YouTube Nabila Razali Entertainment yang sudah diperolehinya kembali selepas dipadam oleh YouTube kerana digodam baru-baru ini.
Nabila bagaimanapun tidak berkongsi lanjut prosedur mengenai cara dia mendapatkan semula saluran tersebut.
Terdahulu, Kosmo! pada 20 September lalu melaporkan saluran YouTube pelakon drama Kebaya Kasut Kanvas digodam sehingga terpaksa dipadam oleh pihak YouTube. – K! ONLINE


Aksi heavyweight Liverpool, City
Oleh KOSMO!

2 Oktober 2021, 2:00 pm
Oleh IRFAN BURHANUDDIN
PERTEMBUNGAN dua gergasi Liga Perdana Inggeris (EPL) antara Liverpool dan juara bertahan, Manchester City menjadi perlawanan tumpuan bagi saingan minggu ketujuh yang akan membuka tirainya malam ini.
Para pengurus Fantasi Premier League (FPL) perlu mencorak strategi terbaik dengan melakukan beberapa perubahan susulan keputusan-keputusan mengejut sewaktu saingan EPL minggu lalu.
Justeru, Kosmo! berkongsi beberapa tips bagi membolehkan setiap pasukan FPL mampu melakukan pertaruhan terbaik untuk memburu mata maksimum kali ini.
PENJAGA GOL
EMILIANO Martinez beraksi cemerlang buat Aston Villa ketika menentang Manchester United di Old Trafford minggu lalu sekali gus memberi bayangan mampu meraih clean sheet bertemu Tottenham Hotspur malam esok.
PERTAHANAN
MARCOS Alonso dan rakan sepasukannya di Chelsea, Antonio Rudiger serta bek kanan Aston Villa, Matthew Cash boleh diharapkan untuk mengemudi tiga benteng pertahanan pasukan anda minggu ini.

TENGAH
BUKAYO Saka mampu meneruskan kecemerlangan meledak satu gol dan mencipta satu umpanan jaringan seperti minggu lalu. Mohamed Salah dan Ismaila Sarr antara dua nama lain yang boleh menjadi pilihan.
PENYERANG
MICHAIL Antonio membuktikan dia adalah mesin gol buat West Ham United apabila kembali menggegar gawang ketika bangkit menewaskan Leeds United. Dia juga adalah antara tiga penjaring terbanyak setakat ini.
KAPTEN
ROMELU Lukaku pastinya menjadi pertaruhan Chelsea yang bertekad melepaskan geram ke atas Southampton susulan kekalahan kepada Manchester City dan Juventus dalam dua aksi terakhir pasukan itu.
FORMASI: 3-4-3
Nilai: £99

JADUAL PERLAWANAN
SABTU
MAN. UNITED lwn EVERTON
Siaran langsung Astro 813, 7.30 ptg
BURNLEY lwn NORWICH
Aksi berlangsung pada pukul 10 mlm
CHELSEA lwn SOUTHAMPTON
Siaran langsung Astro 813, 10 mlm
LEEDS lwn WATFORD
Siaran langsung Astro 812, 10 mlm
WOLVES lwn NEWCASTLE
Siaran langsung Astro 811, 10 mlm
AHAD
BRIGHTON lwn ARSENAL
Siaran langsung Astro 811, 12.30 tgh mlm
C. PALACE lwn LEICESTER
Siaran langsung Astro 811, 9 mlm
TOTTENHAM lwn A. VILLA
Siaran langsung Astro 813, 9 mlm
WEST HAM lwn BRENTFORD
Siaran langsung Astro 812, 9 mlm
LIVERPOOL lwn MAN. CITY
Siaran langsung Astro 813, 11.30 mlm

PENJARING TERBANYAK
5 gol
Michail Antonio (West Ham)
Mohamed Salah (Liverpool)
Jamie Vardy (Leicester)
4 gol
Bruno Fernandes (Man. United)
Neal Maupay (Brighton)
Ismaila Sarr (Watford)
3 gol
Cristiano Ronaldo (Man. United)
Romelu Lukaku (Chelsea)
Sadio Mane (Liverpool)
Mason Greenwood (Man. United)
Dominic Calvert-Lewin (Everton)


Ular sawa 70 kg kenyang telan kambing
Oleh MOHAMAD HAFIZI BIN MOHD SAID

2 Oktober 2021, 1:43 pm
TANJUNG MALIM -Seekor ular sawa seberat 70 kilogram (kg) ditangkap Angkatan Pertahanan Awam Malaysia (APM) setelah kekenyangan menelan seekor kambing di Jalan Besar, Behrang Stesen di sini semalam.
Reptilia itu ditemui oleh salah seorang pekerja kandang kambing berusia 39 tahun ketika beliau sedang membersihkan kandang tersebut.
Pegawai APM Daerah Mualim, Kapten (PA) Shahrizal Hussin berkata, pihaknya menerima panggilan tentang kejadian itu pada pukul 2.30 petang lalu bergegas ke lokasi.
Katanya, seramai empat anggota APM dikerahkan ke tempat kejadian bagi menangkap ular sawa berkenaan yang sedang berlingkar di kandang kambing.
“Ular sawa terbabit baharu sahaja menelan seekor kambing di kandang tersebut dan berjaya ditangkap 10 minit selepas itu menggunakan peralatan khas. Reptilia berkenaan tidak melawan ketika ditangkap kerana kekenyangan,” katanya ketika dihubungi.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Naib Ketua Bersatu Pasir Puteh mohon maaf hina pemain badminton negara
Oleh TOREK SULONG

3 Oktober 2021, 10:36 pm
PASIR PUTEH – Naib Ketua Parti Pribumi Bersatu Malaysia (Bersatu) Pasir Puteh, Borhanuddin Che Rahim memohon maaf kepada seluruh rakyat Malaysia berhubung status di Facebook berbaur perkauman terhadap pemain badminton perseorangan wanita negara, S.Kisona semalam.
Borhanuddin yang menggunakan akaun Facebook bernama Borhan Che Rahim itu berkata, tidak pernah terlintas di fikirannya untuk merendah-rendahkan individu atau kaum ketika menulis status di media sosial.
“Saya tidak berniat menghina pemain badminton negara dengan panggilan tersebut. Sebaliknya, ia merupakan bahasa dialek percakapan yang merujuk kepada orang India. Ini adalah satu kekhilafan yang telah saya lakukan tanpa mengkaji kesannya.
“Dengan ini, saya menarik balik kenyataan itu dan memohon maaf secara terbuka kepada seluruh rakyat Malaysia terutama kepada yang terkesan akibat hantaran tersebut. Saya juga akan memperbaiki sikap saya kelak,” katanya ketika dihubungi Kosmo! hari ini.
Terdahulu, tular di media sosial hantaran berbaur perkauman yang ditulis pemilik akaun Facebook, Borhan Che Rahim terhadap Kisona selepas pemain perseorangan wanita negara itu tewas di tangan pemain Jepun pada aksi separuh akhir Piala Sudirman di Finland semalam.
Tulisan tersebut menerima kecaman pelbagai pihak termasuk Persatuan Badminton Malaysia yang mengutuk sekeras-kerasnya perbuatan terbabit. – K! ONLINE.


Pengurus pusat asuhan kasari kanak-kanak OKU ditahan
Oleh EDDY AQMAL MOHAMED HAMIDI

3 Oktober 2021, 7:49 pm
AMPANG JAYA – Tindakan seorang wanita mengasari seorang kanak-kanak orang kelainan upaya (OKU) di sebuah pusat asuhan di Bandar Baru Ampang di sini terbalas apabila dia akhirnya ditahan polis semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, wanita berkenaan yang juga merupakan warganegara asing berusia 51 tahun ditahan polis di pekarangan Pejabat Siasatan Seksual Ibu Pejabat Polis Daerah (IPD) Ampang Jaya kira-kira pukul 1.50 petang.
“Tangkapan dibuat ke atas wanita berkenaan susulan satu laporan polis yang diterima daripada ayah mangsa iaitu seorang lelaki tempatan berusia 36 tahun setelah dia mendapati ada kesan lebam pada bahu kiri dan kedua-dua belah mata anaknya yang berusia 6 tahun 9 bulan.
“Salah seorang cikgu di situ memaklumkan kepada bapa mangsa bahawa anaknya telah menghantukkan kepala pada meja kerana tidak mahu makan mengakibatkan lelaki itu curiga dan mahu memeriksa rakaman televisyen litar tertutup (CCTV),” katanya dalam kenyataan hari ini.
Menurut Mohamad Farouk, semakan CCTV mendapati suspek telah bertindak agak kasar kepada mangsa apabila kanak-kanak tersebut mengelak untuk makan.
“Pemeriksaan lanjut ke atas suspek yang ditahan mendapati pas lawatan miliknya disyaki telah tamat tempoh lebih kurang 1 tahun 3 bulan dan dia kini di dalam tahanan reman sehingga 5 Oktober ini bagi membantu siasatan.

“Pusat asuhan berkenaan dikesan telah beroperasi selama tujuh tahun dan semakan mendapati status lesennya didapati telah tamat tempoh selama dua bulan dan pengesahan lanjut akan dibuat kemudian,” ujar beliau.
Tambah beliau, suspek telah menggajikan tiga orang pekerja warga tempatan dan mengasuh tujuh orang kanak-kanak termasuk mangsa yang kesemuanya berstatus OKU.
“Siasatan berhubung kejadian dijalankan mengikut Seksyen 31 (1) (a) Akta Kanak-kanak 2001 iaitu pengabaian kanak-kanak dan Seksyen 15(1) Akta Imigresen 1952 iaitu tinggal lebih masa dan tiada atau pas sosial tamat tempoh,” tegas beliau.
Terdahulu, Kosmo! Online hari ini melaporkan seorang pengurus di sebuah pusat intervensi di Ampang didakwa mencederakan seorang kanak-kanak autistik hingga menyebabkan mangsa mengalami lebam di beberapa bahagian muka serta anggota badannya.
Turut tular adalah satu video rakaman CCTV kejadian berdurasi 47 saat memaparkan tindakan suspek mengasari mangsa yang mendapat kecaman daripada pengguna media sosial.-K! ONLINE.


Kejang kaki semasa turun Bukit Intan
Oleh ZAKI SALLEH

3 Oktober 2021, 10:47 pm
SLIM RIVER – Aktiviti riadah sekumpulan kakitangan Jabatan Perangkaan Sungkai di Bukit Intan dekat Felda Trolak di sini bertukar cemas apabila dua ahlinya mengalami kekejangan sehingga terpaksa menghubungi bomba.
Mangsa masing-masing kakitangan lelaki dan wanita mengalami kekejangan pada bahagian kaki semasa menuruni Bukit Intan.
Keadaan ini menyebabkan mereka sukar untuk sampai ke kaki bukit yang jaraknya kira-kira dua kilometer melalui jalan kebun kelapa sawit.
Jurucakap Bilik Gerakan Jabatan Bomba dan Penyelamat negeri berkata, pihaknya menerima panggilan kecemasan berhubung kejadian itu pada pukul 1.21 tengah hari.
“Kami dimaklumkan terdapat 12 kakitangan Jabatan Perangkaan Sungkai melakukan aktiviti mendaki Bukit Intan setinggi 250 meter di mana dua daripadanya mengalami kekejangan kaki ketika turun.
“Sepasukan anggota dari Balai Bomba dan Penyelamat (BBP) Slim River kemudian bergegas ke lokasi kejadian,” kata jurucakap itu

Kata jurucakap itu lagi, Setiba di sana, anggota bomba menemui kedua-dua kakitangan tersebut, anggota pasukan itu kemudian membawa keluar kedua-dua mangsa menuruni bukit itu menaiki kenderaan pacuan empat roda bomba.
“Mereka kemudian diberi rawatan awal sebaik tiba di kaki bukit. Mangsa kemudian diserahkan kepada pihak perubatan Jabatan Kesihatan Daerah untuk tindakan lanjut. Operasi diketuai PB Rahman Razali tamat pada pukul 3.07 petang,” ujarnya. -K! ONLINE.


Tidak mahu Malaysia jadi pusat longgokan sisa pepejal
Oleh NIK NUR IZZATUL HAZWANI NIK ADNAN

3 Oktober 2021, 10:40 pm
DUNGUN – Kerajaan memandang serius dan sentiasa memantau pembuangan sisa pepejal ke negara ini bagi mengelak Malaysia menjadi pusat longgokan sisa pepejal negara luar.
Menteri Alam Sekitar dan Air, Tuan Ibrahim Tuan Man berkata, pemantauan sentiasa dilakukan kementeriannya bersama pihak swasta di lokasi berisiko terutamanya di kawasan pelabuhan.
“Kita akan pantau setiap sisa yang dibawa masuk ke dalam negara untuk pastikan hanya yang dibenarkan kerajaan sahaja (dibawa masuk).
“Yang tak dibenarkan (sisa pepejal) kita akan hantar balik dan kita sudah hantar beratus-ratus kontena balik ke negara asal kerana melanggar undang-undang negara. Kita tidak mahu Malaysia menjadi tempat pembuangan sampah dunia dan kita tegas dengan perkara tersebut,” katanya kepada pada sidang akhbar selepas melancarkan Dana Fasa 2 Pasar raya Ummah di sini hari ini.
Tegas Tuan Ibrahim, dakwaan sesetengah pihak yang menganggap Malaysia merupakan negara pembuangan sisa pepejal adalah tidak benar.
“Kita ada peraturan dan hanya kod-kod plastik tertentu yang dibenarkan masuk. Kita tak benarkan sampah-sampah yang kotor dibawa masuk, termasuklah ‘e-waste’ iaitu pembuangan sisa elektronik.

“Setakat ini, kerajaan buat keputusan kita tidak akan benarkan import e-waste dari luar negara. Kita galakkan pada setiap hujung minggu supaya pengumpulan e-waste ini seperti telefon bimbit lama atau televisyen, dikumpul dan diproses oleh mereka yang mempunyai lesen daripada Jabatan Alam Sekitar,” katanya. – K! ONLINE.


Pencuri besi dimalukan dengan nyanyian lagu hari jadi
Oleh KOSMO!

3 Oktober 2021, 8:00 pm
JAKARTA – Seorang lelaki yang ditangkap kerana  mencuri besi telah ‘dimalukan’ dengan cara diarak mengelilingi sebuah kampung di Indonesia sambil penduduk setempat menyanyikan lagu ‘Selamat Hari Jadi’ kepadanya, lapor laman Suara.com.
Menerusi  rakaman video yang tular di laman sosial Instagram @meridink itu, lelaki tersebut menerima ‘hukuman’ itu kerana  mencuri pagar besi.
Selepas dia ditangkap, penduduk kampung enggan menghukumnya menggunakan kekerasan, sebaliknya mereka mengambil pendekatan untuk ‘memalukan’ si pencuri dengan nyanyian lagu ‘Selamat Hari Jadi’ dengan kuat sambil berarak di sekeliling kampung.
“Happy birthday to you, happy birthday to you, happy birthday to you,” demikian jeritan orang kampung kepada lelaki tersebut.
Lokasi kejadian bagaimanapun tidak diketahui. Namun, video tersebut mendapat pelbagai reaksi daripada netizen yang menganggap ‘hukuman’ yang dikenakan sangat unik.
“Beginilah cara yang betul, bukannya pencuri itu dipukul. Bagus, saya suka caranya,” demikian tulis seorang netizen.

“Malunya itu nanti sehingga kiamat,” tulis seorang netizen lain.
Video tersebut telah ditonton hampir 300,000 kali dengan lebih 900 komen. – AGENSI


Mesin automatik pengeluaran beras percuma di Masjid Ajil
Oleh MOHD AZLI ADLAN

3 Oktober 2021, 7:45 pm
HULU TERENGGANU – Sekretariat Bank Makanan Kementerian Perdagangan Dalam Negeri dan Hal Ehwal Pengguna (KPDNHEP) mengambil inisiatif mewujudkan mesin automatik pengeluaran beras di Masjid Ajil di sini hari ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, penyediaan mesin automatik itu bertujuan meringankan golongan kurang berkemampuan di sekitar pekan itu untuk mendapatkan keperluan asas berkenaan secara percuma.
“Mesin automatik beras ni boleh mengisi 500 kilogram (kg) beras pada satu-satu masa. Kita dengan kerjasama Lembaga Pemasaran Pertanian Persekutuan (FAMA) dan syarikat swasta, Kumpulan Legasi Z memperuntukkan satu tan beras pada setiap bulan.
“Keluarga memerlukan boleh mengambil beras di dalam mesin ini pada bila-bila dengan kapasiti sehingga lima kg bagi setiap pengeluaran,” katanya selepas merasmikan mesin automatik pengeluaran beras tersebut di pekarangan Masjid Ajil di sini hari ini.
Rosol berkata, penyediaan mesin automatik beras tersebut merupakan kesinambungan kepada inisiatif program Gerobok Prihatin yang disediakan di 93 masjid di sekitar daerah berkenaan sejak bulan Mei lalu.
Tambah beliau, ia merupakan keprihatinan terhadap nasib golongan yang terjejas berikutan penularan pandemik Covid-19 sejak awal tahun lalu.

“Walaupun negara kini dalam fasa pemulihan, masih ramai yang terkesan dengan krisis ekonomi sehingga hilang pekerjaan dan mata pencarian.
“Semoga mesin automatik pengeluaran beras ini dapat membantu. Orang yang berkemampuan juga boleh menyumbang tambahan beras untuk dimasukkan di dalam mesin itu,” katanya. – K! ONLINE.


50 syarikat bas persiaran terima notis mahkamah
Oleh YATIMIN ABDULLAH

3 Oktober 2021, 7:38 pm
KOTA BHARU – Lebih 50 syarikat bas persiaran di negara ini menerima notis mahkamah akibat tunggakan hutang selepas tidak dapat meneruskan operasi seperti biasa sejak lebih tahun lalu.
Pengerusi Pertubuhan Pengusaha Bas Bumiputra Malaysia (PPBBM), Che Ibrahim Che Ismail berkata, tunggakan tersebut disebabkan oleh syarikat membuat pinjaman kredit semasa menjalankan perniagaan mereka sebelum pandemik Covid-19.
Menurutnya, PPBBM memohon kerajaan mempercepatkan bantuan atau pinjaman kepada semua pemain industri pengangkutan ini supaya dapat kembali bernafas.
“Kantung kewangan kebanyakan pengusaha bas sudah tidak lagi mampu untuk menampung kos baik pulih pengangkutan itu apabila dibenarkan kembali beroperasi selepas ini.
“Kos penyelenggaraan bagi sebuah bas ekspres dan persiaran dianggarkan berjumlah RM10,000 hingga RM15,000. Bagi bas sekolah pula ia menelan belanja sebanyak RM8,000,” katanya kepada pemberita selepas Mesyuarat Agung Tahunan Kali Pertama PPBBM di Panji hari ini.
Che Ibrahim memberitahu, pihaknya juga memohon agar kerajaan meneruskan langkah gelembung pelancongan dengan mewajibkan individu atau kumpulan menggunakan perkhidmatan bas persiaran.

Katanya, langkah itu bagi memastikan pengusaha perkhidmatan pengangkutan tersebut tidak terus gulung tikar akibat pandemik Covid-19 selain menggalakan orang ramai patuh kepada prosedur operasi standard (SOP).
Dalam perkembangan lain, Che Ibrahim berkata, pihaknya turut berharap kerajaan dapat melanjutkan lagi moratorium untuk pemeriksaan di Pusat Pemeriksaan Kenderaan Berkomputer (Puspakom) semalam enam bulan untuk pengusaha bas sekolah. -K! ONLINE.


Kluster baharu menurun
Oleh SITI A'ISYAH SUKAIMI

3 Oktober 2021, 7:26 pm
PUTRAJAYA – Kluster baharu yang dilaporkan semakin menurun dengan enam kluster dicatatkan hari ini, yang melibatkan sebanyak 140 kes positif Covid-19.
Enam kluster tersebut terdiri daripada tiga kluster tempat kerja iaitu Kluster Kampung Pos Kelang di Raub, Pahang (25 kes), Kluster Taman Desa Wira di Kota Bharu dan Pasir Mas, Kelantan (15 kes) serta Kluster Parit Bengkok Tangkak di Tangkak, Johor (12 kes).
Tiga lagi kluster melibatkan tempat kerja iaitu Kluster Sawit Bera Selatan di Bera, Pahang (49 kes), Kluster Batu 11 Bukit Pasir di Muar, Johor (25 kes) dan Kluster Jalan Seneng di Bachok, Kelantan (14 kes).
Ketua Pengarah Kesihatan, Tan Sri Dr. Noor Hisham Abdullah berkata, kes sembuh pula kekal melepasi kes harian dengan 14,454 kes, menjadikan jumlah kes pulih daripada Covid-19 sebanyak 2,100,565 kes.
“Sebanyak 9,066 kes harian dilaporkan termasuk 12 kes import iaitu 159 kes (1.8 peratus) kategori tiga, empat dan lima serta 8,907 kes (98.2 peratus) kategori satu dan dua.
“Terdapat 835 kes sedang dirawat di Unit Rawatan Rapi dan 535 kes memerlukan bantuan pernafasan,” katanya dalam satu kenyataan akhbar di sini hari ini. -K!ONLINE


Kilang di Vietnam ditutup, Nike, Under Armour hadapi masalah bekalan
Oleh KOSMO!

3 Oktober 2021, 9:00 pm
NEW YORK – Beberapa jenama pakaian gergasi Amerika Syarikat (AS) termasuk Nike dan Under Armour menghadapi masalah bekalan akibat penutupan kilang-kilang pembekalnya di Vietnam susulan gelombang kedua Covid-19, lapor stesen penyiaran CNN kelmarin.
Hujung September lalu, Nike memotong prospek penjualan sepanjang tahun kerana masalah rangkaian bekalan walaupun Ketua Pegawai Operasinya berkata bahawa  jenama itu masih mencatat permintaan yang tinggi.
Kira-kira tiga perempat kasut Nike dihasilkan di Asia Tenggara dengan 51 peratus dihasilkan di Vietnam dan 24 peratus di Indonesia.
Namun, apabila pemerintah Vietnam melaksanakan perintah berkurung akibat pandemik Covid-19 termasuk mengarahkan semua kilang ditutup selama beberapa minggu antara Julai hingga September lalu, Nike mengalami kehilangan produksi pembuatan selama 10 minggu.
Menurut Ketua Pegawai Kewangan Nike, Matthew Friend, biarpun kilang mula dibuka semula, pengeluaran akan  mengambil masa sehingga  beberapa bulan untuk kembali ke tahap sepenuhnya.
Satu pertiga pengeluaran barangan jenama pakaian dan kasut sukan Under Armour dihasilkan di Vietnam.

Ketua Pegawai Operasi Under Armour, Patrik Frisk pada Ogos lalu berkata, pihaknya sedang melihat secara dekat impak penutupan kilang terhadap rangkaian bekalannya dan menyifatkan situasi itu sebagai ‘situasi yang berkembang’.
Vietnam merupakan pembekal penting bagi jenama pakaian dan kasut sukan di AS.
“Ia merupakan rakan kongsi besar kepada AS dan merupakan sumber pakaian dan kasut kedua terbesar selepas China,” kata presiden dan Ketua Pegawai Eksekutif Persatuan Pakaian dan Kasut Amerika (AAFA), Steve Lamar.
Julai lalu, Vietnam terperangkap dalam wabak koronavirus yang disyaki berpunca daripada varian baharu, malah sejumlah kilang di Vietnam juga masih ditutup sehingga kini.
Ia menyebabkan pengeluaran produk termasuk kasut sneaker dan sandal, seluar jeans, gaun, kemeja-T serta jaket terhenti. – AGENSI


Jenazah Zolkples Embong selamat disemadikan
Oleh NIK NUR IZZATUL HAZWANI NIK ADNAN

3 Oktober 2021, 11:34 pm
DUNGUN – Jenazah bekas Ketua Pengarah Majlis Sukan Negara (MSN), Datuk Seri Zolkples Embong selamat dikebumikan di Tanah Perkuburan Islam Syed Yahya, di sini sebentar tadi.
Jenazah Allahyarham selamat dikebumikan pada pukul 10.40 malam berhampiran pusara ibu bapanya, Embong Jusoh dan Mandak Muda.
Terdahulu, jenazah Allahyarham yang dibawa dengan van jenazah dari Masjid Sri Petaling, Kuala Lumpur dibawa ke rumah keluarganya di Rumah Awam Kos Rendah (RAKR) Gong Pasir bagi penghormatan terakhir oleh ahli keluarga.
Turut mengiringi jenazah ke tanah perkuburan ialah Ketua Pengarah MSN, Datuk Ahmad Shapawi Ismail, Pengerusi Jawatankuasa Belia, Sukan dan Badan Bukan Kerajaan (NGO) Terengganu, Wan Sukairi Wan Abdullah dan ahli keluarganya.
Zolkples, 62, dilaporkan ditemukan telah meninggal dunia di kediamannya di Jalan Pandan Indah 1/11A, Pandan Indah, Ampang oleh pembantu peribadi pada pukul 8.31 pagi tadi.
Ketua Polis Daerah Ampang Jaya, Asisten Komisioner Mohamad Farouk Eshak mengesahkan, tiada sebarang kesan pecah masuk atau pergelutan ditemukan.

“Kes diklasifikasikan sebagai Laporan Mati Mengejut (SDR) dan punca sebenar kematian masih dalam siasatan,” katanya yang turut memberitahu Allahyarham dilaporkan tinggal seorang diri dan tidak pernah berkahwin.
Allahyarham pernah memimpin MSN selama tujuh tahun dari April 2007 hingga Disember 2014. – K! ONLINE.


Korban cecah 700,000, Biden rayu warga AS divaksin
Oleh KOSMO!

3 Oktober 2021, 5:44 pm
WASHINGTON – Presiden Amerika Syarikat (AS), Joe Biden merayu kepada penduduk negara itu yang masih lagi ragu-ragu untuk mendapatkan suntikan vaksin supaya segera  berbuat demikian, lapor akhbar New York Post kelmarin.
Biden berkata demikian kelmarin selepas AS mencatat 700,000 kematian akibat Covid-19 yang disifatkan sebagai ‘pencapaian yang menyakitkan’.
“Kita tidak seharusnya mengetepikan kesedihan ini.
“Kita mengingati mereka yang terkorban akibat pandemik dan mendoakan kesejahteraan mereka yang kehilangan ahli keluarga,” kata Biden menerusi satu kenyataan yang dikeluarkan White House.
Beliau menegaskan bahawa AS telah mencapai kemajuan dalam melawan Covid-19 semenjak lapan bulan lalu kerana kewujudan vaksin.
Kira-kira 300,000 kematian akibat Covid-19 direkodkan sebelum kempen vaksinasi  dilancarkan pada Disember 2020.

Namun, 400,000 kematian lagi direkodkan sejak 10 bulan lalu, menjadikan kadar kematian bulanan selepas pelancaran vaksin lebih tinggi berbanding pada bulan-bulan sebelumnya.
Biden bagaimanapun masih menegaskan bahawa ‘jumlah kematian yang tinggi merupakan satu lagi peringatan betapa pentingnya mendapatkan suntikan vaksin.’
“Sekiranya anda belum mendapatkan vaksin, sila berbuat demikian.
 “Ia boleh menyelamatkan nyawa anda dan orang tersayang,” katanya. – AGENSI


Netizen tanya ustaz hukum mendoakan Naruto
Oleh KOSMO!

3 Oktober 2021, 6:15 pm
JAKARTA – Reaksi seorang ustaz muda yang menjawab pertanyaan netizen tentang hukum berdoa supaya watak anime popular, Naruto diberi perlindungan menjadi tular di media sosial, lapor laman Suara.com semalam.
Menerusi video yang dimuat naik dalam akaun Instagram ustaz @adninroslan itu, ustaz berkenaan kelihatan keliru kerana perlu menjawab pertanyaan adakah seseorang itu dibenarkan untuk memohon supaya Allah melindungi Naruto daripada sebarang bahaya.
“Ustaz bolehkah sekiranya kita berdoa supaya Allah melindungi Naruto?” demikian soalan yang diajukan netizen itu.
Membaca soalan tersebut, ustaz tersebut kemudian mengatakan adalah lebih baik untuk mendoakan perkara-perkara yang lebih penting seperti kesejahteraan saudara Islam di Palestin dan juga kawasan-kawasan lain yang dilanda konflik.
“Banyak lagi perkara lain yang boleh didoakan contohnya untuk saudara kita di Palestin, Uyghur dan Rohingya.
“Ini apa? Aduh, mungkin banyak sangat tonton anime,” kata ustaz tersebut.

Netizen yang menonton video itu kemudiannya berkongsi pelbagai reaksi di ruangan komen.
“Aduh sakit perut saya ketawa,” tulis seorang netizen.
“Jika begitu boleh juga doakan untuk Upin dan Ipin supaya mereka mempunyai rambut,” tulis seorang lagi netizen lain. -AGENSI


Nora Danish menangis anak masuk sekolah berasrama
Oleh HARYATI KARIM

3 Oktober 2021, 5:46 pm
PETALING JAYA – Pelakon Nora Danish gagal mengawal emosinya ketika menghantar anak sulung, Putra Rayqal Ramli Rizal Ashram, 12, ke sebuah sekolah swasta berasrama penuh sebentar tadi.
Menerusi hantaran di Instagramnya, Nora atau nama sebenarnya, Nora Mohd. Danish Hanif, 39, memberitahu Rayqal akan menyambung persekolahannya di Kolej Tuanku Ja’afar yang terletak di Mantin, Negeri Sembilan.
Nora juga dilihat sebak dan menangis sambil memeluk erat anaknya ketika berada di asrama.
“Sedih hari ini, baru sekolah dekat tidak jauh dari rumah , macam mana hendak hantar anak jauh-jauh pergi London, saya memang tidak boleh,” kata Nora dalam sebuah video dalam InstaStory.
Pelakon yang popular dengan drama Puteri itu turut meluahkan kerinduannya terhadap Rayqal menerusi hantaran Instagram.
“Kamu adalah kekuatan dan sebab mommy menjadi diri mommy pada hari ini. Sebab kamu sayang. Mommy sayangkan kamu.

“Mommy akan sangat merindui kamu. Mommy tidak tahu bagaimana mahu melaluinya, tetapi Mommy harus menjadi kuat sayang. Untuk kamu!
“Tolong hubungi mommy jika kamu ada masa,” tulis Nora.
Menerusi hantaran berbeza, kelihatan Nora bersama suaminya Nedim dan bekas suaminya, Rizal Ashram Ramli atau Jejai sama-sama menghantar Rayqal ke sekolah tersebut.
Rayqal merupakan satu-satunya cahaya mata daripada perkahwinan pertamanya dengan Jejai. Mereka bagaimanapun bercerai pada 10 Julai 2008 selepas dua tahun mendirikan rumah tangga.
Nora kemudiannya mendirikan rumah tangga buat kali kedua dengan Nedim Nazri pada tahun 2017 dan dikurniakan seorang cahaya mata iaitu Mohamed Neqayl Nedim yang kini berusia tiga tahun. – K! ONLINE


Haneesya Hanee terselamat, kereta bertembung lori
Oleh MOHAMMAD SHAHEMY AZMI

3 Oktober 2021, 5:55 pm
PETALING JAYA – Pelakon Haneesya Hanee bernasib baik apabila terselamat selepas kereta yang dipandunya dirempuh sebuah lori tiga tan dalam satu kejadian kemalangan jalan raya sewaktu dia dan ibunya dalam perjalanan ke set penggambaran di Bukit Fraser, Pahang, semalam.
Menceritakan semula kejadian tersebut, Haneesya atau nama lengkapnya Sharifah Haneesya Hanee Sayed Sahalan, 21, berkata, kemalangan berlaku sewaktu kereta jenis Perodua Myvi yang dinaikinya melalui selekoh tajam dan bertembung dengan sebuah lori yang datang dari arah bertentangan.
“Kejadian berlaku ketika melalui satu selekoh tajam menuju ke Bukit Fraser. Siapa yang pernah melalui jalan untuk ke sana, tahulah keadaan jalannya bagaimana.
“Sampai di satu selekoh tajam, ada sebuah lori yang dipandu laju dan ‘makan jalan’. Bukan sikit, tapi masuk habis ke laluan bertentangan sebelum merempuh bahagian sisi kereta,” katanya menerusi satu perkongsian dalam InstaStory miliknya.
Lebih malang lagi, pelakon berkulit hitam manis itu berkata, kereta yang dipandunya itu bukannya kepunyaannya, sebaliknya dipinjam daripada sepupunya.
“Apa-apa pun, ibu saya sudah selesai membuat laporan di balai polis berdekatan dan menyerahkan kepada pihak insurans untuk urusan kemalangan itu,” jelasnya.

Dalam pada itu, Haneesya turut berkongsi bahawa pemandu lori berkenaan cuba untuk ‘pusing cerita’, namun polis memaklumkan bahawa kejadian seperti itu sudah kerap berlaku kerana kecuaian pemandu lori yang memandu dalam keadaan merbahaya.
Menerusi hantaran yang dimuat naik dalam Instagramnya, pelakon drama Cinta Roller Coaster itu turut memuat naik keadaan kenderaan jenis Myvi dinaikinya yang remuk pada bahagian sisi kanan hadapan.
Dalam pada itu dia turut mengucapkan ucapan terima kasih kepada pihak polis kerana membantunya untuk mendapatkan khidmat kereta sewa dan menghantarnya ke lokasi penggambaran dengan selamat. – K! ONLINE


Tidak ambil hak kaum lain – Mustapa
Oleh ZULKIFLI MANZOR

3 Oktober 2021, 7:25 pm
PETALING JAYA – Cadangan memperkenalkan kerangka jaringan keselamatan ekuiti Bumiputera oleh kerajaan tidak akan mengambil hak kaum lain.
Menteri di Jabatan Perdana Menteri (Ekonomi), Datuk Seri Mustapa Mohamed berkata, cadangan itu hanya merujuk kepada penjualan saham atau syarikat oleh agensi mandat Bumiputera sahaja.
“Agensi mandat Bumiputera ini terdiri daripada Institusi kepentingan Bumiputera termasuk Permodalan Nasional Berhad dan Lembaga Tabung Haji dan agensi amanah Bumiputera termasuk MARA (Majlis Amanah Rakyat (Mara), Perbadanan Kemajuan Ekonomi Negeri dan EKUINAS (Ekuinas Nasional Berhad),” katanya dalam satu kenyataan akhbar hari ini.
Perdana Menteri, Datuk Seri Ismail Sabri Yaakob ketika membentangkan Rancangan Malaysia Ke-12 (RMK-12) baru-baru ini memaklumkan, kerajaan akan memperkenalkan kerangka jaringan keselamatan ekuiti bagi memastikan pemilikan ekuiti Bumiputera yang mampan.
Mustapa berkata, cadangan penjualan itu tidak melibatkan saham atau syarikat yang akan dijual oleh individu Bumiputera, bukan Bumiputera atau syarikat asing.
Kata beliau, sebaliknya pengumuman itu hanya melibatkan penjualan saham atau syarikat Bumiputera oleh agensi mandat Bumiputera sahaja.

Jelas beliau, di bawah kerangka jaringan keselamatan ekuiti, penjualan itu akan ditawarkan kepada konsortium, syarikat atau individu Bumiputera berkelayakan. -K! ONLINE


Pergerakan rentas negeri hujung minggu ini?
Oleh MOHD RASDAN AHMAD

3 Oktober 2021, 7:16 pm
PETALING JAYA – Jika dihitung kepada peratusan unjuran kadar vaksinisasi dewasa harian, pergerakan rentas negeri mungkin bakal berlaku pada Jumaat atau Sabtu nanti.
Laman CovidNow pada petang ini telah menunjukkan kadar vaksinisasi dewasa negara telah mencatatkan 87.2 peratus, hanya tinggal 2.8 peratus untuk capai imunisasi kelompok sebanyak 90 peratus.
Terdahulu, berdasarkan data dan analisis yang dibuat Kementerian Kesihatan (KKM), rakyat dibenarkan merentas negeri apabila negara mencapai 90 peratus kadar vaksinasi dewasa.
Sebelum ini, Perdana Menteri, Datuk Seri Ismail Sabri Yaakob berkata, perkara itu diputuskan Mesyuarat Jawatankuasa Khas Pengurusan Pandemik yang dipengerusikannya baru-baru ini.
Selain itu, beliau memaklumkan, kerajaan turut membenarkan pembukaan pusat pelancongan, pulau atau kawasan pelancongan apabila mencapai kadar vaksinasi berkenaan. – K! ONLINE.


MSN bersedih pemergian Zolkples
Oleh MUHAMMAD HELMEE RAMLI

3 Oktober 2021, 6:13 pm
ARENA sukan negara kehilangan sebutir permata berharga selepas pemergian bekas Ketua Pengarah Majlis Sukan Negara (MSN), Datuk Seri Zolkples Embong yang meninggal dunia pagi tadi.
MSN menerusi Ketua Pengarah, Datuk Ahmad Shapawi Ismail melahirkan rasa dukacita serta menzahirkan ucapan takziah kepada keluarga Allahyarham atas berita menyedihkan itu.
Beliau berkata, Allahyarham merupakan seorang insan yang sangat berdedikasi serta komited dalam setiap tugas diamanahkan termasuk memperkasakan program-program usahasama dengan persatuan-persatuan sukan kebangsaan.
“Sukan tanah air hari ini menerima berita sedih apabila bekas Ketua Pengarah MSN, Allahyarham Datuk Seri Zolkples Embong menghembuskan nafas terakhir pagi tadi di kediamannya.
“Salam takziah kepada ahli keluarga dan sahabat handai Allahyarham. Semoga rohnya dicucuri rahmat dan ditempatkan bersama orang-orang yang beriman,” katanya menerusi kenyataan yang dikeluarkan.
Sebagai rekod, Allahyarham memegang jawatan sebagai Ketua Pengarah MSN selama tujuh tahun bermula 2007 sebelum dilantik sebagai Ketua Pegawai Eksekutif Sekretariat Sukan SEA Kuala Lumpur 2017.

Sepanjang tujuh tahun beliau menjawat jawatan tersebut, kontinjen Malaysia mencapai kejayaan luar biasa dengan pungutan pingat tertinggi pada Sukan Komanwel New Delhi dan Sukan Asia Guangzhou 2010 sehingga mendapat pengiktirafan The Malaysia Book of Records.
“Jejak kecemerlangan beliau dalam karier berteraskan sukan telah mencatat banyak memori yang sebenarnya telah termaktub sebagai sebahagian daripada sejarah sukan negara,” ujar Shapawi.
Dalam pada itu, Allahyarham turut menjadi pegawai yang bertanggungjawab sehingga tertubuhnya Majlis Sukan Negeri Kelantan serta pembinaan Kompleks Sukan Negara Bukit Jalil.
Penglibatannya dalam sukan negara sejak 1984 selain banyak sumbangan yang diberikan melayakkan beliau untuk menerajui MSN apabila dilantik sebagai Ketua Pengarah pada 25 April 2007.

INFO

NAMA: Datuk Seri Zolkples Embong
TARIKH LAHIR: 1 Mac 1959
TEMPAT LAHIR: Dungun, Terengganu
PENDIDIKAN: Ijazah Sarjana Muda Sains Kemasyarakatan dan Kemanusiaan Universiti Kebangsaan Malaysia (UKM)


SOP umrah diumum bulan depan
Oleh ROHANA MOHD. NAWI

3 Oktober 2021, 7:19 pm
KOTA BHARU – Mekanisme dan prosedur operasi standard (SOP) terkini berkaitan ibadat umrah melibatkan umat Islam dari negara ini akam diumumkan selewat-lewatnya bulan depan.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, mekanisme dan SOP baharu perlu dirangka seiring dengan perkembangan terkini pandemik serta norma baharu.
Menurutnya, mekanisme dan SOP itu dirangka bagi menjamin keselamatan demi menjaga kepentingan jemaah umrah.
“Penghantaran jemaah ke tanah suci dan SOP norma baharu bagi mengerjakan ibadah umrah berkenaan akan ditetapkan oleh Jabatan Perdana Menteri melalui agensinya, Jabatan Wakaf Haji dan Umrah,” katanya.
Beliau berkata demikian ketika ditemui pemberita selepas menyampaikan cek berjumlah RM20,000 kepada Pusat Pemulihan Penagihan Narkotik (PUSPEN) di Pengkalan Chepa di sini hari ini.
Hadir sama, Pengarah PUSPEN, Siti Rugayah Ismail dan Pengarah Agensi Anti Dadah Kebangsaan (AADK) Kelantan, Rahayu Ahmad.

Sumbangan tersebut disampaikan bagi membolehkan 195 pelatih di pusat berkenaan menjalankan aktiviti bercucuk tanam secara hidroponik.
Mengulas lanjut Ahmad Marzuk berkata, operasi dan kuota untuk penghantaran jemaah bagi ibadah umrah bergantung kepada kelulusan oleh kerajaan Arab Saudi.
“Sekiranya Arab Saudi memberi keizinan 100,000 orang jemaah sehari untuk melakukan ibadah umrah, ia satu jumlah yang sangat besar.
“Kita akan mematuhi ketetapan oleh kerajaan Arab Saudi. Mungkin ada beberapa pecahan untuk negara Asia termasuk Malaysia dan lain-lain negara,” ujarnya.
Sebelum ini, Kementerian Haji dan Umrah Arab Saudi mengumumkan kapasiti harian bagi jemaah umrah kini dinaikkan kepada 100,000 orang bermula kelmarin. – K! ONLINE.


Tidak boleh sembelih kerana ayam haiwan ‘manja’
Oleh KOSMO!

3 Oktober 2021, 7:00 pm
LONDON – Sebuah badan kebajikan haiwan memberi amaran bahawa sebanyak 46 ekor ayam betina berisiko disembelih sekiranya ia tidak dijadikan sebagai haiwan peliharaan, lapor laman Mirror UK kelmarin.
Amanah Kebajikan Ayam Betina British (BHWT) menyifatkan ayam sebagai haiwan yang ‘manja’ dan merupakan haiwan domestik keempat paling popular di Britain.
“Haiwan ini jarang difikirkan sebagai haiwan peliharaan, namun ia juga memiliki personaliti seperti kucing dan anjing.
“Ia akan mengekori anda ke mana sahaja anda pergi, bermain dengan anda dan memeluk anda. Ayam juga sangat manja,” kata pengasas BHWT, Jane Howorth.
Tambah Howorth, pihaknya sering mendapat maklum balas bahawa mereka yang menyimpan ayam sebagai haiwan peliharaan amat menyayanginya.
“Anda juga tidak memerlukan laman yang besar atau tinggal di dalam ladang untuk memelihara ayam.

“Anda hanya memerlukan satu kawasan yang selamat untuk ayam-ayam ini,” katanya.
Badan kebajikan itu berkata ia telah menyelamatkan lebih 60,000 ayam betina setiap tahun dan sejumlah 850,000 ekor ayam itu telah diselamatkan sejak 2005. -AGENSI


Daripada 86 katil ICU Covid-19, kini 12 saja
Oleh MOHD RIDZAUDDIN ROSLAN

3 Oktober 2021, 5:48 pm
PETALING JAYA- Keadaan unit rawatan rapi (ICU) yang merawat pesakit Covid-19 di sebuah hospital di ibu negara dilaporkan semakin stabil apabila hanya menempatkan sebanyak 12 buah katil sahaja berbanding 86 unit sebelum ini.
Mendedahkan situasi itu, pakar bius dikenali sebagai Dr. Hana Hadzrami berkata, pada masa sama, ICU Covid-19 juga hanya berjumlah satu unit sahaja berbanding enam sebelum ini.
Menurutnya, pihak hospital juga sudah membuka ICU kepada pesakit bukan Covid-19 secara beransur-ansur.
“Dulu waktu pandemik memuncak dan fasa 3 Program Imunisasi Covid-19 Kebangsaan (PICK) rancak dijalankan di Lembah Klang, memang ada sebahagian kecil pesakit yang divaksin masuk ICU, mereka dijangkiti sebelum cukup dua dos.
“Sekarang hanya orang tolak vaksin sahaja berada di ICU Covid-19, ada juga seorang pesakit vaksin penuh yang terlibat kemalangan teruk namun kebetulan positif, dia hanya kategori 1,” katanya tadi.
Jelasnya, peralihan Lembah Klang ke Fasa 3 dan kebenaran rentas negeri kelak akan menjadi masalah besar buat golongan antivaksin yang akan pulang ke kampung.

“Ia akan jadi masalah besar untuk golongan antivaksin apabila mereka akan sebarkan Covid-19 dan menjangktii ibu bapa mereka yang juga antivaksin.
“Maka ramailah nanti orang tua tidak divaksin yang sebelum ini dilindungi oleh Perintah Kawalan Pergerakan (PKP) masuk ICU dengan kategori 5. Sekali masuk memerlukan sebulan atau dua bulan rawatan, ada yang sembuh, ada menemui ajal,” jelasnya.
Sementara itu, Dr. Hana juga menjelaskan hospital lain bakal menghadapi situasi sama seperti pihaknya apabila liputan vaksinasi bertambah dan mengingatkan petugas barisan hadapan untuk terus bersabar. -K! ONLINE.


10 ditahan sabung ayam dalam hutan
Oleh ROHANA MOHD. NAWI

3 Oktober 2021, 5:29 pm
TUMPAT – Seramai 10 orang lelaki termasuk seorang remaja dicekup ketika mereka sedang menyabung ayam di kawasan hutan di Kampung Bembam, Jubakar di sini semalam.
Dalam serbuan pada pukul 8.30 malam itu, kesemua suspek yang ditahan berusia antara 13 hingga 47 tahun termasuk lima ekor ayam laga yang digunakan dalam kegiatan tersebut turut dirampas.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, polis menjalankan serbuan di kawasan itu selepas menerima maklumat mengenai kegiatan tersebut yang dijalankan kira-kira dua kilometer dari jalan besar dekat Simpangan di sini.
Katanya, siasatan awal mendapati, kegiatan tersebut telah dijalankan di lokasi itu sejak setahun lalu apabila ia beroperasi pada setiap hari Jumaat dan Sabtu.
“Kegiatan perjudian mereka ini dipercayai bermula pada pukul 5.30 petang sehingga lewat malam bergantung kepada keadaan ayam laga yang menjadi taruhan dalam setiap perlawanan.
“Kesemua suspek yang ditahan itu dari daerah Pasir Puteh, Tumpat, Kota Bharu, Kuala Krai dan Machang,” katanya ketika dihubungi Kosmo! hari ini.

Menurut Wan Khairuddin, siasatan mendapati, nilai pertaruhan bagi menyabung ayam dalam setiap pertarungan antara RM500 hingga RM1,000.
Ujarnya, dalam serbuan itu, polis turut merampas pelbagai peralatan termasuk kelambu, taji, tiga kotak kayu, kanvas besar dan gelung getah.
“Selain itu, polis turut menjumpai wang tunai sebanyak RM2,571 yang dipercayai digunakan sebagai pertaruhan.
“Kesemua suspek direman selama empat hari bermula hari ini dan kes disiasat mengikut Seksyen 44 (1)(b) Akta Binatang 1953 dan Akta Rumah Judi Terbuka 1953,” katanya. -K! ONLINE.


Lelaki kahwini periuk nasi bercerai selepas empat hari
Oleh KOSMO!

3 Oktober 2021, 3:45 pm
JAKARTA – Seorang lelaki yang tular baru-baru ini kerana tindakannya yang mengahwini sebuah periuk nasi akhirnya bercerai dengan ‘isterinya’ itu selepas empat hari, lapor laman Suara.com semalam.
Menerusi satu hantaran di laman sosial Facebook, lelaki bernama Khoirul Anam itu berkata ikatan perkahwinan yang dibina itu ternyata tidak bertahan lama selepas dia memilih untuk menceraikan ‘isterinya’ itu.
Alasannya adalah kerana si ‘isteri’ itu hanya mampu memasak nasi dan tidak tahu memasak makanan lain.
Upacara pernikahan Khoirul bersama sebuah periuk nasi. – Facebook
Kisah tersebut yang turut dikongsi oleh laman Instagram @kl.foodie mendapat perhatian netizen yang kemudiannya meninggalkan pelbagai komen.
“Apa lagi yang dia (Khoirul) harapkan boleh dimasak oleh sebuah periuk nasi?” soal seorang netizen.
“Saya tertanya-tanya bagaimana agaknya ya dia bertengkar dengan ‘isterinya’ itu sebelum memutuskan untuk bercerai,” kata seorang netizen lain.

Khoirul pada 20 September lalu membuat keputusan untuk berkahwin dengan sebuah periuk nasi dan memberitahu dia memilih perkakas itu kerana ia berwarna putih, senyap dan bijak memasak nasi. – AGENSI


Perkeso Terengganu lunas RM1.3 juta tuntutan kuarantin Covid-19
Oleh TENGKU DANISH BAHRI TENGKU YUSOFF

3 Oktober 2021, 3:02 pm
KUALA TERENGGANU – Seramai 910 pencarum Pertubuhan Keselamatan Sosial (Perkeso) di negeri ini yang menjalani kuarantin akibat jangkitan Covid-19 telah menerima bayaran faedah di bawah Skim Bencana Pekerja.
Pengarah Perkeso Terengganu, Farihah Che Husin berkata, faedah itu melibatkan pembayaran keseluruhan berjumlah RM1.3 juta sehingga akhir bulan lalu.
“Secara keseluruhan Perkeso negeri menerima 1,300 kes tuntutan kuarantin daripada individu yang layak dan kita telah selesaikan 70 peratus daripada kes tersebut.
“Baki yang belum dilunaskan adalah kes tuntutan baharu dan setiap proses pembayaran mengambil masa tujuh hari bekerja,” katanya selepas program Hari Perkeso sambutan Jubli Emas 50 Tahun peringkat Terengganu di sini hari ini.
Farihah berkata, bagi kes kematian pula sebanyak 30 tuntutan yang layak menerima bayaran faedah telah diterima Perkeso Terengganu.
Jelasnya, dianggarkan RM105,000 telah diperuntukkan pihak Perkeso negeri bagi tujuan pembayaran kepada waris pencarum yang meninggal dunia akibat Covid-19. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


4,622 premis diarah tutup, 7,740 kompaun dikeluarkan
Oleh MOHAMAD FAIZAL HASHIM

3 Oktober 2021, 3:36 pm
JOHOR BAHRU – Sebanyak 4,622 premis telah diarahkan untuk tutup serta-merta di seluruh negara menerusi Ops Patuh yang dijalankan bermula 25 Jun lalu hingga semalam.
Timbalan Ketua Polis Negara, Datuk Seri Mazlan Lazim berkata, tindakan itu dibuat susulan lebih dua juta premis di seluruh negara yang diperiksa dalam tempoh yang sama.
Katanya, sepanjang tempoh pemeriksaan itu dijalankan, sebanyak 7,740 kompaun telah dikeluarkan bagi pelbagai kesalahan yang dilakukan.
“Sepanjang Ops Patuh dilakukan, kita telah menggerakkan seramai 14,959 pegawai dan anggota membabitkan 3,442 pasukan pematuhan di setiap negeri.
“Pemeriksaan ini memberi tumpuan sama ada mereka mendapat kebenaran Kementerian Perdagangan Antarabangsa dan Industri (MITI) untuk beroperasi selain pematuhan prosedur operasi standard (SOP) yang lain,” katanya.
Beliau berkata demikian pada sidang akhbar selepas Program Penyerahan Sumbangan Kepada Pesara PDRM di Ibu Pejabat Polis Kontinjen (IPK) Johor di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Skirt pendek, Intan Najuwa macam pakai tuala mandi
Oleh MOHAMMAD SHAHEMY AZMI

3 Oktober 2021, 3:12 pm
PETALING JAYA – Perkongsian foto terkini pelakon bertubuh kecil molek Intan Najuwa dalam Instagram miliknya menarik perhatian netizen yang tertarik dengan fesyen skirt pendek yang digayakannya apabila dikatakan tidak ubah seperti tuala mandi.
Menerusi hantaran tersebut, Intan Najuwa atau nama lengkapnya Intan Najuwa Abdul Wahid, 24, berkongsi beberapa keping foto menggayakan skirt potongan pendek paras paha dengan corak ‘plaid’ atau kotak-kotak.
“Keluar kejap. ‘Saturdate’,” tulisnya pada kapsyen gambar tersebut.
Bagaimanapun, skirt yang digayakan pelakon drama Semua Salahku itu telah menarik perhatian netizen bukan sahaja kerana dianggap terlalu singkat, malah Intan juga dikatakan seolah-olah memakai tuala mandi yang dijadikan skirt kerana coraknya.
TANGKAP layar komen netizen terhadap Intan Najuwa.
“Skirt itu macam pakai towel (tuala mandi),” komen seorang netizen.
Bahkan ada juga netizen berpendapat corak skirt tersebut mirip seperti kain pelikat yang selalu dipakai oleh kaum lelaki selain berpandangan skirt yang digayakan Intan kelihatan sudah rosak (koyak).

“Macam zip skirt dah rosak. Hampir terlondeh, tarik dan ikat, jadi style (gaya),” kata seorang pengguna Instagram.
Walaupun ramai yang memuji fesyen yang digayakan pelakon itu kelihatan cantik, namun tidak kurang juga segelintir netizen mengecam penampilan Intan yang dikatakan agak seksi dan keterlaluan.
LAGI komen netizen terhadap penampilan seksi Intan Najuwa.
“Ya Allah kenapalah artis degil sangat. Lagi kita tegur, lagi dia buat. Tak takut dosa ke? Kesian ayah dia. Sedih tengok artis sekarang,” tegur seorang netizen.
Terdahulu, Intan sebelum ini pernah beberapa kali ditegur malah dikecam netizen kerana berani tampil dengan imej seksi dikhalayak umum.
Pada Ramadan lalu, Intan ada memuat naik sebuah video dalam Instagram memaparkan dia memakai baju menampakkan sedikit bahagian perut.
Pada mata netizen, baju tersebut tidak sesuai dipakai, terutama pada bulan Ramadan yang mulia.
“Perut tu awak, bulan puasa ini tutuplah sikit,” tegur pengikut Instagramnya.
Malah, Intan dilihat semakin berani ‘membuat tayangan umum’ sebahagian perutnya menerusi beberapa keping gambar dalam akaun Instagram miliknya sebelum ini. – K! ONLINE


Semua Exco setuju jual tapak Istana Raja Muda
Oleh ASLIZA MUSA

3 Oktober 2021, 3:06 pm
IPOH – Bekas Menteri Besar Perak, Datuk Seri Ahmad Faizal Azumu menegaskan keputusan penjualan secara tender terbuka tapak Istana Raja Muda di Jalan Syed Abu Bakar di Teluk Intan bukan diputuskan secara individu.
Sebaliknya, ia keputusan bersama oleh barisan Exco kerajaan negeri termasuk Menteri Besar ketika ini, Datuk Saarani Mohamad.
“Betul, keputusan itu (penjualan) dibuat sewaktu zaman saya dan ketika itu Datuk Saarani duduk di sebelah kanan saya dalam menyuarat Exco. Kami sama-sama membuat keputusan, saya tidak boleh membuat keputusan secara bersendirian.
“Jadi, saya harap kerajaan negeri jangan cakap saya buat keputusan seorang. Awak juga duduk dalam mesyuarat dan kita buat keputusan secara bersama.
“Jangan tuduh orang lain kerana keputusan yang dibuat secara bersama. Apakah sewaktu kita dalam kerajaan, kita tidak setuju sesuatu perkara dan diam. Itu maknanya tidak bertanggungjawab,” katanya ketika ditemui pemberita selepas menziarahi keluarga yang memerlukan bantuan rumah di Manjoi di sini hari ini.
Mengulas lanjut kata Ahli Parlimen Tambun itu, keputusan tersebut dibuat kerana tiada sebarang bantahan dalam kalangan Exco mahupun orang awam ketika cadangan pembatalan tanah rizab istana itu diadakan Januari lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sahabat baik titip pesan buat Ebit Lew
Oleh MOHD RIDZAUDDIN ROSLAN

3 Oktober 2021, 4:08 pm
PETALING JAYA- Kontroversi melanda Ebit Lew sejak akhir-akhir ini membuatkan seorang sahabat karib kepada penceramah terkenal itu tampil menitipkan pesanan kepada beliau sekali gus menjawab persoalan yang ditanyakan orang ramai kepada wanita berkenaan.
Menerusi perkongsian di Facebook milik Noor Laila Aniza Zakaria, pemilik akaun itu menjelaskan sudah lama berkawan baik dengan Ebit malah banyak artikel ditulis mengenai kebaikan penceramah itu tular di laman media sosial.
“Buat sahabat baikku, Ustaz Ebit Lew, seandainya apa dikatakan orang tentang dirimu, semoga Allah mengeluarkan kamu daripada segala kesulitan hidup dan kesakitan yang kau tanggung sehingga melakukan kerosakan sebegini besar, ketahuilah ia kerosakkan yang besar.
“Pasti ada ubat dan penawar, ubatilah dirimu dan carilah jalan keluar sebelum terlambat, terlalu ramai ingin menolong kamu, sangat ramai,” tulisnya.
Katanya kepada Ebit Lew, setiap tipu daya juga tidak boleh ditutup dengan tipu daya.
“Adalah satu kemuliaan untuk memohon maaf, berhenti melakukannya dan mengawasi dirimu dengan sehabis baik selain duduk berdamping bersama dan belajar bersama guru yang alim.

“Sekiranya ia merupakan fitnah kepadamu, semoga Allah memberi ganjaran dengan sebanyak kebaikan yang tidak terhitung,” jelasnya yang bercakap atas kapasiti seorang sahabat baik.
Beliau turut memberi pesan kepada orang ramai yang tidak mengetahui kebenaran kisah itu agar tidak menyokong serta mengeji. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bapa dakwa pusat autistik seret anak atas lantai
Oleh MOHD RIDZAUDDIN ROSLAN

3 Oktober 2021, 5:18 pm
PETALING JAYA- Sebuah pusat intervensi di Ampang, Selangor didakwa mencederakan seorang kanak-kanak autistik hingga menyebabkan mangsa mengalami lebam di beberapa bahagian muka serta anggota badannya.
Menerusi pendedahan yang dilakukan bapa mangsa di laman Facebooknya hari ini, pusat berkenaan juga dilaporkan tidak mempunyai lesen sah daripada Jabatan Kebajikan Masyarakat (JKM) selain guru-guru tidak mempunyai kelayakan mengajar anak autistik.
Menurut Tengku Aminuddin Shafiq, kejadian menimpa anaknya, Tengku Noah berlaku pada 1 Oktober lalu ketika anaknya berada di bawah jagaan pusat berkenaan.
“Anak saya, Tengku Noah merupakan seorang kanak-kanak autistik dan kami menghantarnya ke pusat berkenaan berdasarkan keupayaan dan kemahiran mereka mengendalikan anak-anak istimewa itu.
“Baru-baru ini, saya melihat kesan lebam pada muka dan badan anak saya tetapi saya masih bersangka baik dengan menyifatkannya sifat aktif Noah,” tulisnya.
Katanya, selepas mengambil anaknya pulang dari pusat itu, dia turut melihat kesan lebam di bahagian belakang tubuh.

“Berdasarkan video yang diterima, anak saya jelas takut dengan guru yang juga pengetua pusat itu, malah saya tidak melihat di mana-mana klip televisyen litar tertutup (CCTV) menunjukkan anak saya bertindak kasar.
“Saya tidak rasa, tindakan mereka mengheret anak saya di lantai dan mencederakan dia sebagai tindakan wajar kerana kesalahan dia hanya tidak mahu makan,” jelasnya.
Dalam pada itu, Tengku Aminuddin menjelaskan kes tersebut telah dipanjangkan kepada pihak polis dan pemeriksaan kesihatan di hospital turut dijalankan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kampung Budaya Terengganu kembali beroperasi, kemasukan percuma
Oleh MOHD AZLI ADLAN

3 Oktober 2021, 4:29 pm
KUALA TERENGGANU – Kampung Budaya Terengganu yang menonjolkan kesemua kesenian, budaya dan warisan tradisional terdapat di lapan daerah di negeri tersebut kembali beroperasi mulai hari ini.
Pengerusi Jawatankuasa Pelancongan, Kebudayaan dan Teknologi Digital Terengganu, Ariffin Deraman berkata, pembukaan semula tarikan pelancongan berkonsepkan muzium hidup tersebut selaras dengan pembukaan semula sektor pelancongan tempatan mulai awal bulan lalu.
Beliau berkata, peralihan Terengganu ke Fasa 3 Pelan Pemulihan Negara (PPN) yang membenarkan rentas daerah dalam kalangan penduduk tempatan juga mendorong kepada pembukaan semula Kampung Budaya Terengganu.
“Sebagai penghargaan kepada rakyat yang bersabar memerangi pandemik Covid-19 selama ini, kita tawarkan kemasukan percuma ke Kampung Budaya Terengganu.
“Tawaran istimewa ini akan berlanjutan sehingga 31 Disember depan,” katanya selepas merasmikan pembukaan semula Taman Budaya Terengganu di sini hari ini.
Ariffin menjelaskan buat masa ini, kemasukan ke kampung budaya terhad kepada penduduk tempatan yang sudah lengkap vaksinasi.

Tambah beliau, lokasi pelancongan yang terletak bersebelahan Muzium Negeri Terengganu tersebut beroperasi dari pukul 9 pagi hingga 6 petang setiap hari kecuali Jumaat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Vaksin wajib buat golongan ditetapkan kerajaan
Oleh ABDUL RAZAK IDRIS

3 Oktober 2021, 5:13 pm
SHAH ALAM – Hukum penggunaan vaksin Covid-19 adalah harus dan wajib diambil oleh golongan yang ditetapkan kerajaan.
Mufti Selangor, Datuk Dr. Anhar Opir berkata, ketetapan itu dibuat menerusi Jawatankuasa Fatwa Negeri Selangor Kali Ke-1/2021 yang bersidang pada 9 Februari lalu dan turut diperkenankan Sultan Selangor, Sultan Sharafuddin Idris Shah.
Katanya, berdasarkan fatwa berkenaan, beberapa perkara perlu difahami oleh masyarakat di mana hukum harus kepada orang awam adalah merujuk kepada pilihan sendiri sama ada ingin mengambilnya atau tidak.
“Manakala hukum wajib pula merujuk kepada kemestian tanpa sebarang pilihan yang memberi implikasi berdosa jika tidak mengambilnya ke atas golongan yang ditetapkan oleh kerajaan.
“Kerajaan adalah bermaksud kerajaan Malaysia, kerajaan negeri atau ketua agama negeri termasuk pihak berkuasa yang dilantik,” katanya kenyataan di sini.
Justeru, Anhar menjelaskan berdasarkan penjelasan fatwa berkenaan, sesiapa yang telah ditetapkan oleh Uli al-Amri (pemerintah) bagi mengambil vaksin Covid-19 adalah wajib untuk mendapatkannya.

“Ini termasuk semua guru Kelas al-Quran dan Fardu Ain (KAFA), ahli jawatankuasa masjid (AJK) dan Surau dan Penolong Pendaftar Nikah di negeri ini dan seumpamanya,” jelasnya. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Makan tauhu seketul pun takut gemuk – Atikah Suhaime
Oleh MOHAMMAD SHAHEMY AZMI

3 Oktober 2021, 2:47 pm
PETALING JAYA – Pelakon Atikah Suhaime dan dilema masalah berat badan nampaknya tidak dapat dipisahkan.
Terbaharu, pelakon drama Dendam Cinta Arissa menerusi satu hantaran dalam InstaStory miliknya baru-baru ini telah merancang pelan diet untuk dirinya dengan cara tersendiri.
“Jadi sekarang saya merancang untuk ‘crush diet’ (diet melampau) untuk tiga hari dan kembali pada diet sihat (pada hari keempat).
“Kemudian buat balik ‘crush diet’,” katanya.
Atikah atau nama lengkapnya Nur Atikah Mohd. Suhaime berkata, pada usia 30 tahun kini, makan seketul tauhu pun sudah merisikokan boleh peningkatan berat badan kepada dirinya.
“Kadangkala saya mendapati walaupun cuma memakan seketul tauhu pun boleh menyebabkan saya menjadi gemuk dengan mudah bila sudah berusia 30 tahun,” jelasnya.

Menerusi hantaran berbeza, pelakon yang kini sedang menjalinkan hubungan cinta bersama kekasih hati, Datuk Lokman Teh masih berpegang pada prinsip ‘sayangi tubuh badan sendiri’ walaupun segemuk mana pun diri seseorang.
Namun, Atikah tidak dapat menolak hakikat untuk terlihat cantik ketika bergaya kerana perkara itu boleh membuatkan dia berasa yakin dan gembira.
“Saya mahu kelihatan menarik dan cantik ketika bergaya. Anda mungkin boleh untuk tidak bersetuju. Tetapi saya rasa itu adalah satu-satunya cara untuk saya rasa gembiran dan yakin apabila saya kelihatan menarik,” jelasnya.
Tahun lalu, Atikah pernah mendedahkan bahawa dia terpaksa menolak banyak tawaran lakonan kerana mengalami pertambahan berat badan sejak Covid-19 melanda sehingga dia merasakan dirinya kelihatan seperti seekor ikan paus.
Sekadar info, ‘crush diet’ merupakan satu kaedah diet yang dilakukan secara mendadak dengan pengambilan kalori harian yang rendah iaitu pada kadar kurang daripada 1,000 kalori atau kurang 50 peratus daripada keperluan harian. – K! ONLINE


Ahmad Faizal bidas komen negatif warga maya
Oleh ASLIZA MUSA

3 Oktober 2021, 1:51 pm
IPOH – Menteri Belia dan Sukan, Datuk Seri Ahmad Faizal Azumu membidas komen negatif warga maya termasuk berbentuk perkauman ke atas atlet perseorangan badminton negara, S. Kisona dalam kejohanan Piala Sudirman 2021 di Vantaa, Finland.
Beliau menyifatkan komen tersebut sebagai tindakan biadab serta tidak mencerminkan keluarga Malaysia.
“Dalam keluarga Malaysia kita ini yang diumpamakan seperti setandan pisang, ada yang elok, ada yang buruk.
“Jadi ada juga keluarga kita yang bangang dan bodoh yang tidak tahu untuk menggunakan bahasa dengan baik,” kata Ahmad Faizal.
Tegas Ahli Parlimen Tambun itu, tidak kira Melayu, Cina, India, Kadazan, Dusun atau Murut, mereka berjuang untuk mengharumkan nama negara.
“Jadi, jangan kita hina bangsa, kulit mahupun agama sesiapa juga yang telah berjuang untuk negara,” katanya kepada pemberita selepas menziarahi keluarga yang memerlukan bantuan rumah di Manjoi di sini hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Imam rugi lebih RM50,000 ditipu bakal menantu
Oleh ROSALWANI CHE SOH

3 Oktober 2021, 2:52 pm
KOTA BHARU – Seorang imam sebuah masjid mengalami kerugian lebih RM50,000 selepas ditipu lelaki yang berjanji untuk berkahwin dengan anak perempuannya sejak Jun hingga pertengahan September lalu.
Warga emas itu mengenali seorang lelaki berusia 36 tahun menerusi anak perempuannya yang berusia 28 tahun pada Jun lalu dan mereka berjanji untuk mendirikan rumah tangga.
Ketua Polis Daerah Kota Bharu, Asisten Komisioner Abdul Rahim Daud berkata, berdasarkan keterangan mangsa, suspek memaklumkan kepadanya dia mempunyai perniagaan emas dan kambing perap, namun tetap meminta bantuan modal daripada warga emas itu.
Menurutnya, imam yang berusia 65 tahun itu dipercayai telah memberi sejumlah wang lebih RM38,000 bermula awal Jun hingga September lalu secara berperingkat di Bandar Baru Kubang Kerian di sini.
“Warga emas itu juga memberi barang kemas bernilai RM6,000 dan sebuah kereta jenis Proton Gen 2 bagi memudahkan urusan perniagaan bakal menantunya.
“Selepas tiga bulan, imam berkenaan menghubungi bakal menantunya untuk menuntut semula pinjaman, namun pelbagai alasan yang diberikan oleh lelaki itu,” katanya ketika dihubungi pemberita di sini hari ini.

Menurut Abdul Rahim, menyedari dirinya ditipu oleh bakal menantunya itu, dia tampil membuat laporan di Balai Polis Bachok di sini pada 14 September lalu.
Ujarnya, hasil daripada laporan mangsa, polis berjaya menahan suspek di sebuah rumah di Jalan Pengkalan Chepa di sini pada pukul 11 malam tadi.
Tambahnya, kes disiasat mengikut Seksyen 420 Kanun Keseksaan dan polis sedang proses untuk mendapatkan perintah tahanan reman terhadap suspek. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PDRM perhalusi kebajikan pegawai, anggota berhutang tinggi
Oleh MOHD SHARKAWI LONDING

3 Oktober 2021, 1:48 pm
JOHOR BAHRU – Polis Diraja Malaysia (PDRM) akan memperhalusi bentuk bantuan kebajikan sesuai bagi meringankan beban pegawai dan anggota yang memiliki hutang tinggi.
Timbalan Ketua Polis Negara, Datuk Seri Mazlan Lazim berkata, bentuk bantuan ini masih lagi dalam peringkat kajian dan akan melibatkan mereka yang masih bertugas atau sudah bersara.
“Bentuk kebajikan ini melibatkan dua iaitu pesara polis dan anggota asnaf (masih bertugas), selalunya anggota yang asnaf ini adalah mereka yang terlibat dalam keberhutangan yang tinggi.
“Sebagai contohnya anak nak pergi belajar dia pergi berhutang atau pun berlaku perkara musibah sakit dan sebagainya dia berhutang,” katanya.
Beliau berkata demikian pada sidang akhbar selepas Program Penyerahan Sumbangan Kepada Pesara PDRM di Ibu Pejabat Polis Kontinjen (IPK) Johor di sini hari ini.
Hadir ialah Timbalan Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Kasuahdi Ali dan Ketua Polis Johor, Datuk Ayob Khan Mydin Pitchay.

Mazlan berkata, perkara itu akan dilaksanakan dengan teliti dan serius agar mereka yang berhutang tinggi tidak terjebak dengan perkara tidak diingini.
“Kita kena perhalusi betul-betul sebab apa ada yang berhutang tidak sepatutnya beli kereta besar betul benar memerlukan.
“Apabila sudah berhutang gaji mereka jadi kecil, kita kena lihat dari segi kebajikan mereka supaya kita boleh menyantuni mereka, mereka bertugas dalam keadaan sensitif, jadi kita tidak mahu perkara tidak sepatutnya berlaku,” katanya.
Terdahulu, Mazlan menyampaikan sumbangan kebajikan Tabung Amanah Warisan Polis (TAWF) kepada 20 pesara bagi kontinjen Johor.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Takwim persekolahan tahun depan kekal Mac 2022
Oleh MOHD AZLI ADLAN

3 Oktober 2021, 2:16 pm
DUNGUN – Takwim sesi persekolahan tahun ini kekal dilanjutkan sehingga Februari tahun depan seperti ditetapkan Kementerian Pendidikan sebelum ini.
Menteri Kanan Pendidikan, Datuk Dr. Radzi Jidin berkata, keputusan memulakan takwim sesi persekolahan bagi tahun 2022 mulai bulan Mac tahun hadapan dilakukan selepas melakukan penelitian mendalam.
“Perkara ini (melanjutkan takwim persekolahan 2021) telah dibincangkan dengan pelbagai pihak termasuk guru, wakil Persatuan Ibu Bapa dan Guru (PIBG), pengetua, guru besar, pakar (akademik) dan persatuan perguruan.
“Ia bagi memastikan anak-anak kita betul-betul bersedia sebelum mereka naik ke kelas berikutnya,” katanya ketika meninjau hari pertama persekolahan secara bersemuka di Sekolah Menengah (SM) Sains Dungun di sini hari ini.
Sebelum ini, keputusan Kementerian Pendidikan melanjutkan takwim persekolahan 2021 sehingga Februari tahun depan kurang disenangi segelintir pihak termasuk ahli akademik.
Timbalan Dekan Pusat Pengajian Siswazah, Universiti Selangor (Unisel), Prof. Madya Dr. K. Gunasegaran berpendapat anjakan tarikh permulaan persekolahan itu tidak wajar dilakukan secara tergesa-gesa dengan keadaan penularan Covid-19 masih tidak menentu pada ketika ini.

Radzi berkata, pendekatan melanjutkan takwim persekolahan 2021 tersebut juga bertujuan memastikan murid dan pelajar terbabit tidak ketinggalan memandangkan sebahagian besar pengajaran pada tahun ini dilakukan secara secara pengajaran dan pembelajaran di rumah (PdPR). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sektor pelancongan antara tumpuan Bajet 2022
Oleh SALEHUDIN MAT RASAD

3 Oktober 2021, 2:44 pm
BERA – Sektor pelancongan yang menjadi antara sektor penting dalam memacu ekonomi negara akan turut diberikan keutamaan dalam pembentangan Bajet 2022 pada 29 Oktober ini.
Menteri Kewangan, Datuk Seri Tengku Zafrul Tengku Abdul Aziz berkata, sektor pelancongan dilihat sebagai sektor yang terjejas teruk dengan merekodkan kerugian RM1.35 bilion pada 2020 dan anggaran kerugian RM1.65 bilion pada tahun ini.
“Selain sektor pelancongan sektor peruncitan dan Perusahaan Kecil dan Sederhana akan diberi tumpuan bagi meningkatkan keupayaan dalam merancakkan usaha mengukuhkan daya saing negara.
“Fokus utama kerajaan pada tahun 2022 ialah tahun pemulihan ekonomi ekonomi selari dengan pembukaan semua sektor ekonomi,” katanya selepas mengadakan siri Jelajah Bajet 2022 di Kampung Libahan Tasik Bera di sini semalam. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sambutan Hari Sukan Negara 2021 secara hibrid, fizikal
Oleh NUR SHARIEZA ISMAIL

3 Oktober 2021, 1:45 pm
SEPANG – Kementerian Belia dan Sukan (KBS) melalui Jabatan Belia dan Sukan mengambil pendekatan berbeza pada sambutan Hari Sukan Negara (HSN) 2021 kali ini dengan mengadakannya secara hibrid dan fizikal setelah mengambil kira situasi serta keadaan semasa negara.
Timbalan Ketua Pengarah Jabatan Belia dan Sukan Negara, Mohd. Azhari Mohammad berkata, biarpun berhadapan dengan pandemik, pihak kementerian menggunakan sistem pendigitalan dalam aktiviti yang dirancang secara virtual untuk menyemarakkan lagi sambutan Hari Sukan Negara (HSN2021) serentak di seluruh negara.
“Seperti mana Mega Aerobic selama lima jam dengan 10,000 penyertaan yang akan dipantau menerusi sistem tersebut, begitu juga acara Virtual Run. Ia dipantau menerusi penyelarasan di peringkat urus setia sekali gus memudahkan peserta acara tersebut.
“Bagaimanapun, untuk menyertai kesemua acara dan aktiviti yang disediakan bersempena HSN kali ini, mereka perlulah mendaftarkan diri menerusi www.harisukannegara.my bagi membolehkan mendapat sijil penyertaan secara digital,” katanya di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes harian bawah 10,000
Oleh SITI A'ISYAH SUKAIMI

3 Oktober 2021, 2:55 pm
PUTRAJAYA – Kes harian negara semakin menurun iaitu di bawah angka 10,000 dengan 9,066 kes hari ini, menjadikan jumlah kes positif Covid-19 sebanyak 2,277,565 kes.
Ketua Pengarah Kesihatan, Tan Sri Dr. Noor Hisham Abdullah berkata, hanya dua negeri merekod kes melebihi 1,000 iaitu Sarawak (1,418 kes) dan Selangor (1,000).
“Johor (981 kes), Terengganu (827 kes), Kelantan (796 kes), Sabah (767 kes), Kedah (670), Perak (669 kes), Pahang (630 kes), Pulau Pinang (620 kes), Melaka (206 kes), Kuala Lumpur (201 kes) dan Negeri Sembilan (191 kes).
“Perlis (66 kes), Putrajaya (24 kes) manakala, tiada kes baharu dilaporkan di Labuan hari ini,” menurut ciapan Twitter beliau di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


1.4 tan daun ketum ditemui sehingga dalam tandas
Oleh NUR NAZLINA NADZARI

3 Oktober 2021, 2:22 pm
PADANG BESAR – Polis merampas sebanyak 1.4 tan daun ketum dalam keadaan berselerakan di hampir keseluruhan ruang termasuk tandas sebuah rumah sewa di Kampung Kolam dekat sini kelmarin.
Rampasan daun ketum dianggarkan bernilai RM42,000 itu dibuat selepas sepasukan polis menyerbu rumah tersebut hasil risikan dan maklumat orang awam kira-kira pukul 10 malam.
Ketua Polis Daerah Padang Besar, Superintendan Saifudin Aslin Abbas memberitahu, pihaknya sebelum serbuan membuat pemerhatian selama sejam tetapi tiada individu yang datang ke rumah berkenaan.

“Pada kira-kira pukul 10 malam, kita menghubungi pemilik rumah untuk hadir dan seterusnya merampas daun-daun disyaki ketum,” katanya di sini hari ini.
Katanya, pemilik rumah terbabit memaklumkan urusan sewa rumah berkenaan diuruskan oleh adiknya dan dia tidak mengetahui tentang longgokan daun ketum itu. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Dua buah rumah lagi musnah terbakar di Karak
Oleh ABDUL RASHID ABDUL RAHMAN

3 Oktober 2021, 1:57 pm
BENTONG – Selepas 51 buah rumah dan 11 buah kedai di Kampung Baru Karak musnah dalam kejadian kebakaran kelmarin, dua buah rumah di Kampung Sungai Karak di sini pula musnah dalam kejadian kebakaran malam semalam.
Kejadian kira-kira pukul 12.20 tengah malam itu turut menyebabkan seorang lelaki Leong Hon Teak, 52, melecur di bahagian tangan kiri ketika cuba menyelamatkan barang berharga.
Hon Teak berkata, semasa kejadian dia yang sedang berada di dalam rumah ternampak percikan api pada wayar pendawaian elektrik sebelum menyedari berlaku kebakaran di bahagian bumbung rumah.
“Saya terus menyelamatkan anak dan isteri dengan membawa mereka keluar daripada rumah sebelum masuk semula bagi menyelamatkan barang-barang berharga.
“Namun api marak begitu cepat menyebabkan saya tidak sempat membawa keluar barang berharga dan melecur pada bahagian tangan akibat terkena api,” katanya di sini hari ini.
LEONG HON TEAK,52, melecur di bahagian tangan kiri selepas terkena api ketika cuba menyelamatkan barang berharga di rumahnya di Kampung Sungai Karak di Bentong malam semalam.
Hon Teak yang tinggal di situ sejak lahir berkata, kejadian kebakaran berkenaan menyebabkan dia dan keluarga tinggal sehelai sepinggang dan terpaksa menumpang di rumah abangnya di Kampung Baru Karak di sini.

Katanya, dia menganggarkan jumlah kerugian ditanggungnya adalah kira-kira RM150,000 dan berharap dapat membina semula rumah di kawasan berkenaan.
Sementara itu Ketua Balai Bomba Karak, Suhairul Ibrahim berkata, bomba yang menerima panggilan kira-kira pukul 12.39 tengah malam bergegas ke tempat kejadian yang melibatkan kebakaran dua buah rumah
Katanya, api berjaya dikawal daripada merebak ke rumah lain dan tiada kemalangan jiwa dilaporkan dalam kejadian itu.
“Bomba masih melakukan siasatan mengenai punca kejadian dan jumlah kerugian dialami mangsa terlibat pada masa ini,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


47,000 pelajar kembali ke sekolah
Oleh MOHD AZLI ADLAN

3 Oktober 2021, 12:27 pm
DUNGUN – Seramai 47,000 pelajar dan murid Terengganu, Kelantan dan Langkawi, Kedah kembali menghadiri pembelajaran di sekolah mulai hari ini.
Menteri Pendidikan, Datuk Dr. Radzi Jidin berkata, ia merangkumi separuh daripada pelajar tingkatan enam semester dua dan lima, berkeperluan khas dan murid prasekolah di sekolah negeri-negeri kumpulan A terbabit.
Beliau berkata, walaupun Kedah masih berada pada fasa dua Pelan Pemulihan Negara (PPN), Langkawi yang terlibat dalam program gelembung pelancongan pula mengikut prosedur operasi standar (SOP) fasa empat PPN.
“Alhamdulillah, secara keseluruhannya kita lihat sekolah dapat beroperasi dengan baik mengikut tatacara dan garis panduan ditetapkan.
“Pelajar dan murid dilihat cukup bersemangat untuk kembali ke sekolah bertemu dengan rakan-rakan dan guru mereka secara bersemuka,” katanya ketika meninjau hari pertama sesi pengajaran secara bersemuka di Sekolah Menengah Sains Dungun di sini hari ini.
Radzi berkata, pemantauan beliau di beberapa sekolah di daerah ini, Kuala Terengganu dan Marang mendapati prosedur operasi standard (SOP) pembukaan semula sekolah telah dipatuhi sebaiknya.

Jelas beliau, elemen ditekankan seperti pengudaraan di dalam kelas didapati berada pdaa tahap optimum selain semua pelajar dan guru didapati memakai pelitup muka.
“Jadual penggiliran pelajar yang memasuki kelas juga didapati berjalan lancar. Buat masa ini, hanya separuh pelajar hadir ke kelas untuk belajar secara bersemuka manakala separuh lagi menjalani pengajaran dan pembelajaran di rumah (PdPR),”katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


City tidak gentar turun hadapi suasana di Anfield
Oleh KOSMO!

3 Oktober 2021, 12:30 pm
MANCHESTER – Pengurus Manchester City, Pep Guardiola menolak dakwaan bahawa para pemainnya berdepan masalah keyakinan apabila turun menentang Liverpool di Anfield yang bakal dibanjiri oleh para penyokong setia mereka.
Musim lalu, City berjaya menewaskan Liverpool 4-1 di Anfield ketika beraksi dalam stadium kosong tanpa penonton ekoran pandemik Covid-19, namun suasana kali ini pasti berbeza.
“Ia bukan mengenai takut ataupun gentar. Ia adalah tentang kualiti yang dimiliki oleh pasukan yang perlu anda hadapi. Apabila anda tidak menang, ia adalah kerana pasukan lawan memiliki kualiti dan bagus.
“Kami tetap akan cuba memenangi perlawanan ini sama ada bersama atau tanpa penonton. Musim lalu kami berjaya menewaskan mereka di tempat mereka sendiri.
“Saya sangat gembira Anfield akan dipenuhi penyokong dan kami akan ke sana untuk memberikan aksi yang terbaik. Saya fikir para pemain juga lebih gemar jika aksi mereka disaksikan oleh puluhan ribu penonton,” jelasnya.
Dalam pada itu, Guardiola mahu para pemainnya mengulangi aksi yang dipamerkan dalam dua perlawanan terdahulu bertemu Liverpool malam ini.

Menurutnya, persembahan yang dipamerkan oleh para pemainnya ketika meraih kemenangan ke atas Chelsea 1-0 begitu memukau selain turut berpuas hati biarpun mereka tewas 0-2 kepada Paris Saint-Germain pada saingan Liga Juara-Juara.
“Cara kami bermain dalam dua perlawanan lalu membuatkan saya rasa sangat berpuas hati terutama disiplin dan kesungguhan yang ditunjukkan oleh pemain.
“Ketika kami berdepan masalah kecederaan termasuk Phil Foden dan Kevin De Bruyne yang baharu menyertai pasukan untuk tempoh baharu dua minggu, persembahan yang kami berikan masih boleh diterima,” kata Guardiola. – AGENSI